

Na osnovu člana 45 stav 1 tačka 1 Zakona o lokalnoj samoupravi („Službeni list RCG“, br. 42/03, 28/04, 75/05 i 13/06 i „Službeni list CG“, br. 88/09, 38/12, 10/14, 57/14 i 03/16) i člana 48 stav 1 alineja 1 Statuta Glavnog grada („Službeni list RCG-opštinski propisi”, broj 28/06 i „Službeni list CG-opštinski propisi”, br. 39/10 i 18/12), Skupština Glavnog grada - Podgorice, na sjednici održanoj \_\_\_\_\_\_\_\_ 2017. godine, donijela je -

**O D L U K U**

**O IZMJENAMA I DOPUNAMA STATUTA GLAVNOG GRADA**

Član 1

U Statutu Glavnog grada („Službeni list RCG-opštinski propisi“, broj 28/06 i „Službeni list CG-opštinski propisi“, br. 39/10 i 18/12), u članu 1 stav 2 mijenja se i glasi:

„Građani Glavnog grada sa teritorije opština u okviru Glavnog grada (u daljem tekstu: opština), Golubovci i Tuzi, ostvaruju lokalnu samoupravu u tim opštinama, u skladu sa Zakonom o lokalnoj samoupravi, Zakonom o Glavnom gradu, statutom opštine i Statutom Glavnog grada (u daljem teksu: Statut).”

Član 2

U članu 2 stav 1, članu 11 stav 3, članu 16 stav 2, članu 19 stav 2, članu 73 stav 2 alineja 4 i stav 3, u nazivu poglavlja X i potpoglavlju iznad člana 90, članu 93 st. 1 i 2, članu 96 stav 4, članu 98 stav 2, članu 102 stav 6, članu 115 stav 2, članu 121 stav 3, riječi: “gradska opština“, zamjenjuju se riječju “opština” u odgovarajućem padežu.

Član 3

U članu 2 stav 2 mijenja se i glasi:

„Organizacija organa opštine, način njihovog rada i odlučivanja, oblici neposrednog učešća građana u izjašnjavanju i odlučivanju o poslovima od zajedničkog interesa za stanovništvo opštine, finansiranje i druga pitanja od značaja za funkcionisanje opštine bliže se uređuje statutom opštine, u skladu sa Zakonom o lokalnoj samoupravi i Zakonom o Glavnom gradu.”

Član 4

Poslije člana 2 dodaje se novi član, koji glasi:

„Član 2a

Izrazi upotrijebljeni u ovom statutu za fizička lica u muškom rodu, podrazumijevaju iste izraze u ženskom rodu.”

Član 5

Član 3 mijenja se i glasi:

„Glavni grad i opštine u okviru Glavnog grada obuhvataju teritoriju utvrđenu zakonom kojim se uređuje teritorijalna organizacija Crne Gore.

Granice područja naselja i nazivi naselja Glavnog grada utvrđuju se odlukom Skupštine Glavnog grada.

 Teritorija Glavnog grada Podgorica, sa sjedištem u Podgorici, obuhvata:

 - teritoriju Podgorice kao naselja gradskog karaktera: Blok V, Budo Tomović, Vranići, Vranićke njive, Vrela Ribnička, Golužba, Gornja Gorica, Gornji Vranići, Dajbabe, Drač, Doljani, Donja Gorica, Kakaricka gora, Konik, Kruševac, Malo brdo, Mareza, Masline, Momišići, Murtovina, Nova Varoš, Novi Grad, Park šuma Zagorič, 1. maj, Račice, Sadine, Stara Varoš, Stari aerodrom, Stara Zlatica, Tološi, Zabjelo, Zagorič, Zelenika i Zlatica;

- naselja: Baloči, Begova Glavica, Bezjovo, Beri, Bigor, Bioče, Blizna, Bolesestra, Brežine, Briđe, Brskut, Buronje, Crnci, Crvena Paprat, Cvilin, Ćafa, Ćepetići, Dolovi, Donje Stravče, Donji Kokoti, Draževina, Dučići, Duga, Đurkovići, Duške, Farmaci, Fundina, Goljemadi, Gornje Stravče, Gornji Kokoti, Gradac, Grbavci, Grbi Do, Kisjelica, Klopot, Kopilje, Kornet, Kosor, Krusi, Kržanja, Lekići, Liješnje, Liješta, Lijeva Rijeka, Lopate, Lutovo, Lužnica, Medun, Milati, Momče, Mrke, Opasanica, Orahovo, Oraovice, Orasi, Ožezi, Parci, Pelev Brijeg, Petrovići, Podstrana, Prisoja, Progonovići, Raći, Radeća, Radovče, Releza, Rijeka Piperska, Rogami, Pričelje, Seoci, Seoštica, Sjenice, Slacko,Smokovac, Staniselići, Stanjevića Rupa, Stijena, Stupovi, Trmanje, Ubalac, Ubli, Velje Brdo, Veruša, Vidijenje, Vilac, Vrbica, Zagrada i Zaugao i druga naselja utvrđena posebnom odlukom Glavnog grada;

- teritoriju opštine Golubovci, sa naseljima: Golubovci koji su sjedište ove opštine, Balabani, Berislavci, Bijelo Polje, Bistrice, Botun, Vranjina, Vukovci, Gostilj, Goričani, Donja Cijevna, Kurilo, Ljajkovići, Mojanovići, Mahala, Mataguži, Mitrovići, Ponari, Srpska i Šušunja i druga naselja utvrđena posebnom odlukom opštine u okviru Glavnog grada;

- teritoriju opštine Tuzi, sa naseljima: Tuzi koje su sjedište ove opštine, Arza, Barlaj, Benkaj, Budza, Cijevna, Dinoša, Delaj, Donji Milješ, Donja Selišta, Drume, Drešaj, Dušiće, Gornji Milješ, Gornja Selišta, Gurec, Hadžaj, Helmica, Karabuško polje, Koderbudan, Koće, Kuće Rakića, Krševo, Lovke, Lekaj, Mužečka, Nabom, Nik Maraš, Omerbožovići, Passhkala, Pikalja, Planica, Pothum, Poprat, Prifta, Rogath, Rudine, Skorać, Spinja, Stjepovo, Sukuruć, Šipčanik, Traboin, Vuksanlekići, Vranj, Vladne i Zatrijebač i druga naselja utvrđena posebnom odlukom opštine u okviru Glavnog grada.”

 Član 6

 U članu 11 stav 3 riječi: “organi državne vlasti”, zamjenjuju se riječima: “javnopravni organi”.

Član 7

Član 15 mijenja se i glasi:

“U Skupštini Glavnog grada službeni jezik je crnogorski jezik.

 Ćirilično i latinično pismo su ravnopravni.

 U službenoj upotrebi su i srpski, bosanski, albanski i hrvatski jezik, u skladu sa zakonom.”

Član 8

U članu 16 stav 1 briše se.

Član 9

Član 17 mijenja se i glasi:

„Nacrti akata daju se na javnu raspravu na crnogorskom jeziku.

Nacrti akata iz nadležnosti organa opštine Tuzi, daju se na javnu raspravu i na albanskom jeziku, u skladu sa zakonom.”

Član 10

Član 18 mijenja se i glasi:

„Opšti akti koje donose organi lokalne samouprave u Glavnom gradu objavljuju se na crnogorskom jeziku.”

Član 11

U članu 20 stav 2 tač. 2 i 3 mijenjaju se i glase:

„2) program uređenja prostora;

 3) lokalna planska dokumenta;.”

Tačka 6 briše se.

Tačke 7 i 8 postaju tačke 6 i 7.

Član 12

U članu 21 stav 1 tačka 1 mijenja se i glasi:

 “način i uslove organizovanja i obavljanja komunalnih djelatnosti i održavanje komunalnih objekata i komunalnog reda;”

 Član 13

U članu 22 stav 1, poslije tačke 2, dodaje se nova tačka, koja glasi:

“ 2a) vrši investiciono održavanje komunalne infrastrukture;”

U tački 3, poslije riječi: “nadzora”, dodaju se riječi: ”održavanja komunalnog reda i vršenja komunalnog nadzora nad obavljanjem komunalnih djelatnosti.”

U tački 6, riječi: “stanovništva, biračke spiskove i druge evidencije”, brišu se.

 Član 14

Poslije člana 28, dodaje se novi član, koji glasi:

“Član 28a

Ugovor o raspolaganju i razmjeni stvari i drugih dobara iz imovine Glavnog grada, zaključuje starješina organa uprave Glavnog grada nadležnog za poslove imovine.“

 Član 15

 U članu 29 stav 3 mijenja se i glasi:

 „Organ iz stava 2 ovog člana vrši zaštitu imovinsko-pravnih interesa Glavnog grada i procjenu vrijednosti nepokretnih stvari u imovini Glavnog grada.”

Član 16

U članu 35 poslije stava 3 dodaje se novi stav, koji glasi:

„U slučaju odsutnosti ili neprihvatanja najstarijeg odbornika da predsjedava sjednicom do izbora predsjednika Skupštine, sjednicom će predsjedavati sljedeći najstariji odbornik koji prihvati da predsjedava sjednicom”.

Član 17

U članu 38 stav 2, riječi: “deset dana”, zamjenjuju se riječjima: ”15 dana”.

Poslije stava 2 dodaje se novi stav, koji glasi:

“Ukoliko nadležni organ ne dostavi pisani odgovor u predviđenom roku, predsjednik Skupštine je dužan da podnosiocu zahtjeva dâ pisano obrazloženje zbog čega odgovor nije dostavljen ili ne može biti dostavljen”.

Član 18

Član 48 mijenja se i glasi:

“Skupština:

1) donosi Statut;

2) donosi propise i druge opšte akte;

3) donosi planove i programe razvoja Glavnog grada;

4) donosi lokalna planska dokumenta;

5) donosi program uređenja prostora;

6) donosi Budžet i završni račun Budžeta;

7) donosi plan kapitalnih poboljšanja i utvrđuje investicionu politiku;

8) donosi godišnji program obavljanja komunalnih djelatnosti i usvaja izvještaj o realizaciji programa;

9) donosi godišnji program investicionog održavanja komunalne infrastrukture i usvaja izvještaj o sprovođenju programa;

10) donosi planove i programe iz oblasti zaštite životne sredine i energetske efikasnosti, donosi stratešku kartu buke, propisuje akustično zoniranje grada, proglašava zaštićena prirodna dobra na lokalitetima sa jedinstvenim prirodnim odlikama;

11) uvodi lokalne javne prihode i utvrđuje visinu poreza, taksa i naknada;

12) raspolaže imovinom Glavnog grada;

13)utvrđuje uslove za osnivanje mjesnih zajednica i daje saglasnost na odluke o osnivanju;

14)raspisuje referendum za teritoriju Glavnog grada ili za dio teritorije;

15)odlučuje o građanskoj inicijativi;

16)odlučuje o raspisivanju samodoprinosa za teritoriju Glavnog grada;

17)osniva javne službe, organe i organizacije za obavljanje poslova iz okvira nadležnosti Glavnog grada;

18) daje saglasnost za zaduživanje javnih službi čiji je osnivač;

19)odlučuje o zaduživanju i davanju garancija u skladu sa zakonom;

20)zaključuje sporazum sa Vladom Crne Gore o realizaciji razvojnih i investicionih projekata u oblastima utvrđenim Zakonom;

21)vrši potvrđivanje mandata i odlučuje o pravima odbornika;

22)bira i razrješava predsjednika Skupštine i gradonačelnika, imenuje sekretara Skupštine i članove radnih i savjetodavnih tijela;

23)podnosi predlog za ocjenu ustavnosti i zakonitosti akata državnih organa, kada ocijeni da je povrijeđeno pravo na lokalnu samoupravu;

24)razmatra izvještaj gradonačelnika;

25) razmatra izvještaje o radu javnih službi čiji je osnivač Glavni grad;

26)donosi Poslovnik o radu;

27)donosi etički kodeks;

28)donosi odluku o osnivanju etičke komisije;

29)daje autentično tumačenje propisa koje donosi;

30)obrazuje stalna i povremena radna tijela za razmatranje pitanja iz svoje nadležnosti;

31)uređuje i obezbjeđuje obavljanje komunalnih djelatnosti i njihov razvoj, uređuje uslove i način organizovanja poslova u obavljanju komunalnih djelatnosti i odlučuje o povjeravanju obavljanja komunalnih djelatnosti;

32)utvrđuje opšte uslove za uređivanje naselja na teritoriji Glavnog grada, korišćenje javnih i drugih površina i uslove i način korišćenja prostora za parkiranje;

33) propisuje opšte uslove održavanja komunalnog reda i mjere za njihovo sprovođenje, u skladu sa zakonom;

34) propisuje uslove, način, rokove i postupak plaćanja komunalne naknade, uz prethodnu saglasnost Vlade;

35)propisuje uslove i način davanja na privremeno korišćenje građevinskog zemljišta i donosi program privremenog korišćenja građevinskog zemljišta;

36) propisuje uslove i način izgradnje i postavljanja privremenih objekata;

37)donosi godišnji program o pribavljanju nepokretnosti za potrebe Glavnog grada;

38)odlučuje o ustanovljavanju i dodjeljivanju javnih priznanja i nagrada i zvanja počasnog građanina;

39)propisuje radno vrijeme ugostiteljskih, trgovinskih i zanatskih objekata;

40)obrazuje Službu za poslove Skupštine;

41)donosi odluku o osnivanju Savjeta za razvoj i zaštitu lokalne samouprave;

42)donosi odluku o čuvanju, upotrebi i uništavanju pečata;

43)donosi odluku o upotrebi simbola;

44)utvrđuje način i postupak učešća građana u vršenju javnih poslova;

45) daje mišljenje skupštini opštine o podnijetoj građanskoj inicijativi o pitanjima iz nadležnosti Glavnog grada, koja su od značaja za opštinu;

46)donosi program podizanja spomen-obilježja;

47)utvrđuje nazive naselja, ulica i trgova;

48) donosi odluku o broju odbornika u Skupštini Glavnog grada;

49) donosi odluku o emisiji hartija od vrijednosti;

50)propisuje uslove i način davanja poklona domaćim i stranim pravnim i fizičkim licima iz imovine Glavnog grada;

51) imenuje i razrješava organe upravljanja i organe rukovođenja u javnim službama, odnosno daje saglasnost na imenovanje i razrješenje organa rukovođenja javnih službi čiji je osnivač Glavni grad;

52) daje saglasnost na statut javnih službi, na statusne promjene, povećanje i smanjenje glavnice, na cijene komunalnih usluga, na plan razvoja i program rada i druge programske akte javnih službi i na imenovanje i razrješenje zamjenika gradonačelnika i glavnog administratora;

53) donosi plan zaštite od požara;

54)propisuje prekršaje za povrede propisa Glavnog grada;

55)donosi odluku o naknadi za rad odbornika;

56)donosi odluku o osnivanju Asocijacije opština za teritoriju Crne Gore;

57)odlučuje o saradnji i udruživanju sa lokalnim zajednicama i asocijacijama drugih zemalja;

58)donosi odluku o osnivanju međuopštinske zajednice;

59)pokreće inicijativu za izmjene i dopune zakona i drugih propisa;

60)vrši i druge poslove utvrđene zakonom i ovim statutom.”

Član 19

U članu 54 poslije riječi “preporuke”, stavlja se zarez i dodaju riječi: “program rada”.

Poslije stava 1 dodaju se četiri nova stava, koja glase:

“Skupština donosi program rada za kalendarsku godinu.

Programom rada definišu se aktivnosti Skupštine i njihov osnovni sadržaj, nosioci posla i rokovi za razmatranje pojedinih pitanja.

Predlog programa rada Skupštine utvrđuje predsjednik Skupštine.

Postupak i način izrade Programa rada uređuje se Poslovnikom Skupštine.”

Član 20

U članu 58 stav 3 poslije riječi: “predsjednika Skupštine”, dodaju se riječi: “odluku o izboru i razrješenju gradonačelnika”.

U stavu 6 riječi: “Službenom listu RCG”, zamjenjuju se riječima: “Službenom listu Crne Gore”.

Član 21

U članu 60 poslije stava 2 dodaje se novi stav, koji glasi:

„Ukoliko predsjednik Skupštine nije u mogućnosti da odredi odbornika koji će predsjedavati sjednicom u slučaju iz prethodnog stava, sjednicom predsjedava odbornik iz partije, odnosno koalicije koja ima najveći broj odbornika u Skupštini, koga odredi klub odbornika te partije, odnosno koalicije.”

Član 22

U članu 67 poslije stava 3 dodaje se novi stav, koji glasi:

„Sekretar iz prethodnog saziva vrši tu dužnost do imenovanja sekretara Skupštine na konstitutivnoj sjednici.”

Dosadašnji st. 4 i 5 postaju st. 5 i 6.

Član 23

U članu 72, poslije tačke 17, dodaje se tačka 17a, koja glasi:

“Obavještava Vladu o nepravilnostima u radu skupštine opštine i predlaže preduzimanje odgovarajućih mjera, u slučajevima predviđenim zakonom”.

Tačke 19a i 19b, brišu se.

U tački 20, poslije riječi “grada”, dodaju se riječi: “i odlučuje o raspolaganju i korišćenju pokretnih stvari i drugih dobara manje vrijednosti, izuzev davanja poklona.”

Član 24

U članu 82 stav 2 riječi: “javna preduzeća”, zamjenjuju se riječima: “privredna društva”.

Stav 4 mijenja se i glasi:

„Pored organa i službi iz st. 1 i 2 ovog člana Glavni grad ima: Službu gradonačelnika, Službu glavnog administratora, Službu Skupštine, Službu menadžera, Službu za unutrašnju reviziju, Službu zaštite, Službu za zajedničke poslove, Komunalnu policiju, Komunalnu inspekciju, Centar za informacioni sistem i druge organe i službe u skladu sa posebnom odlukom gradonačelnika”.

Član 25

U članu 84 stav 3, poslije alineje 5 dodaje se nova alineja, koja glasi:

“ rješava sukob nadležnosti između organa uprave Glavnog grada i sukob nadležnosti između organa lokalne uprave opštine i organa uprave Glavnog grada”.

Član 26

Član 90 mijenja se i glasi:

„Organi opštine su skupština opštine i predsjednik opštine.

Radi obezbjeđivanja vršenja poslova od neposrednog interesa za lokalno stanovništvo, opština osniva organe lokalne uprave i javne službe.”

Član 27

 Čan 91 mijenja se i glasi:

„Opština i organi opštine vrše poslove u skladu sa Zakonom o lokalnoj samoupravi, Zakonom o Glavnom gradu, statutom opštine i Statutom Glavnog grada.”

Član 28

 Član 92 mijenja se i glasi:

 „Skupština opštine, predsjednik opštine i organi lokalne uprave imaju pečat.

 Pečat opštine Tuzi, njenih organa i organa lokalne uprave ispisuje se i na albanskom jeziku.”

Član 29

Poslije člana 93 dodaju se četiri nova člana, koja glase:

„Član 93a

U pogledu kontrole zakonitosti vršenja poslova koje Glavni grad povjeri opštini, na pitanja koja nijesu uređena ovim statutom, shodno se primjenjuju propisi o državnoj upravi.

 Član 93b

 Kontrolu zakonitosti u obavljanju povjerenih poslova vrše organi Glavnog grada.

Shodno svojim nadležnostima, Skupština ima pravo i obavezu da daje prethodnu saglasnost na sve propise i akte koje donose organi opštine u vezi sa vršenjem povjerenih poslova.

Shodno svojim nadležnostima, gradonačelnik ima pravo i obavezu da:

1) daje saglasnost na akt o organizaciji i sistematizaciji organa lokalne uprave opštine, u dijelu koji se odnosi na povjerene poslove i uslovima za vršenje povjerenih poslova;

2) daje obavezna uputstva za vršenje povjerenih poslova i pruža stručnu pomoć;

3)vrši kontrolu na osnovu podataka, izvještaja i obavještenja od značaja za obavljanje povjerenih poslova Glavnog grada;

4) pisano upozori organ lokalne uprave opštine na nevršenje povjerenih poslova i naloži da, u određenom roku, obezbijedi izvršenje posla;

5) pisano upozori organ i odredi rok za otklanjanje nepravilnosti, kada utvrdi da povjerene poslove ne izvršava u skladu sa zakonom i ovim statutom.

 Član 93c

Kada organ lokalne uprave opštine ne postupi po upozorenju iz člana 93b Statuta, gradonačelnik može da zaduži organ uprave Glavnog grada da, o trošku organa lokalne uprave opštine, neposredno obavi pojedini zadatak iz povjerenih poslova.

 Gradonačelnik mora postupiti na način iz stava 1 ovog člana kada propuštanjem obavljanja posla mogu nastati štetne posljedice za život i zdravlje ljudi, životnu sredinu ili imovinu i ostvarivanje prava i interesa građana.

 Organ uprave Glavnog grada donosi rješenje o troškovima iz st. 1 i 2 ovog člana.

 Član 93d

Po žalbi na pojedinačni akt koji u prvom stepenu donosi organ lokalne uprave opštine u vršenju povjerenih poslova, odlučuje glavni administrator Glavnog grada, u drugostepenom upravnom postupku.”

Član 30

 Član 94 briše se.

Član 31

 Član 108 briše se.

Član 32

 Član 112 stav 2 briše se.

Član 33

U članu 115 st. 4 i 6 riječi: “odnosno skupština gradske opštine”, brišu se.

Član 34

Član 119 briše se.

Član 35

U članu 122 stav 1 poslije alineje 5 dodaje se nova alineja, koja glasi:

“-osnivanjem Savjeta za saradnju Glavnog grada i nevladinih organizacija.”

Član 36

Član 126 mijenja se i glasi:

„Odnosi organa opštine i nevladinih organizacija uređuju se statutom opštine.”

Član 37

U članu 127 zarez i riječi: “organa uprave gradske opštine”, brišu se.

Član 38

U članu 129 riječi: “a za gradske opštine predsjednik skupštine i predsjednik gradske opštine”, brišu se.

Član 39

Propisi i drugi akti čije je donošenje propisano ovom odlukom, donijeće se, odnosno uskladiti najkasnije u roku od 120 dana od dana stupanja na snagu ove odluke.

Do donošenja propisa iz stava 1 ovog člana primjenjivaće se postojeći propisi, ukoliko nijesu u suprotnosti sa ovom odlukom.

Član 40

Ova odluka stupa na snagu osmog dana od dana objavljivanja u “Službenom listu Crne Gore -opštinski propisi”.

Broj:02-030/17-\_\_\_\_\_\_\_

Podgorica, \_\_\_\_\_\_ 2017. godine

**SKUPŠTINA GLAVNOG GRADA-PODGORICE**

**P R E D S J E D N I K,**

 **dr Đorđe Suhih**

**O b r a z l o ž e nj e**

PRAVNI OSNOV: Pravni osnov za donošenje Odluke o izmjenama i dopunama Statuta Glavnog grada, sadržan je u članu 45 stav 1 tačka 1 Zakona o lokalnoj samoupravi („Službeni list RCG“, br.42/03, 28/04, 75/05 i 13/06 i „Službeni list CG“, br. 88/09, 38/12, 10/14, 57/14 i 03/16) i članu 48 stav 1 alineja 1 Statuta Glavnog grada (“Službeni list RCG- opštinski propisi” br. 28/06 i “Službeni list CG - opštinski propisi” br. 39/10 i 18/12), kojima je propisano da skupština opštine, odnosno Glavnog grada donosi statut.

RAZLOZI ZA DONOŠENJE ODLUKE: Izmjenama i dopunama više zakona kojima se uređuju pitanja od značaja za ostvarivanje lokalne samouprave (Zakona o lokalnoj samoupravi, Zakon o finansiranju lokalne samouprave, Zakona o teritorijalnoj organizaciji Crne Gore, Zakona o Glavnom gradu), proistekla je obaveza usaglašavanja Statuta Glavnog grada sa tim zakonima. U tom cilju, Skupština Glavnog grada, na sjednici održanoj 11.marta 2016. godine, obrazovala je Komisiju za izradu izmjena i dopuna Statuta Glavnog grada, u sastavu:Veselin Vukčević, predsjednik i članovi: dr Đorđe Suhih, Alma Ljuljanaj, Spaso Popović, Marija Đuričković-Gojčević, Branka Bešović, Vladimir Vujović, Dragan Ivanović, Luka Rakčević i Zorana Marković, sa zadatkom da usaglasi Statut Glavnog grada sa zakonskim rješenjima. Sastav Komisije određen je na osnovu predloga političkih stranaka koje participiraju u Skupštini Glavnog grada, koje su se odazvale pozivu da, proporcionalno postojećoj stranačkoj strukturi Skupštine, dostave svoje predloge. Predstavnik nevladinih organizacija, određen je po javnom pozivu koji je, saglasno Odluci o saradnji i partnerstvu Glavnog grada i nevladinih organizacija (“Službeni list CG-opštinski propisi”, broj 13/15), raspisao Sekretarijat za lokalnu samoupravu. Sastav Komisije izmijenjen je na XIX sjednici Skupštine Glavnog grada, održanoj 28. februara 2017. godine, tako da je, umjesto Alme Ljuljanaj, koja je podnijela ostavku na odborničku funkciju, za člana Komisije imenovan Momčilo Vujošević.

 Predlog odluke o izmjenama i dopunama Statuta Glavnog grada,utvrđen je nakon javne rasprave i dostavljen Skupštini na razmatranje.

 S obzirom da je navedeni predlog izostavljen iz predloženog dnevnog reda XX sjednice Skupštine i da su dva člana Komisije, nakon toga, dostavila predlog za izmjenu člana 15 Statuta, Komisija je prihvatila predloženu izmjenu, pa je utvrđen Predlog odluke o izmjenama i dopunama Statuta Glavnog grada i dostavljen Skupštini na usvajanje.

Osim usaglašavanja sa rješenjima koja su sadržana u izmjenama i dopunama navedenih zakona, predloženim izmjenama i dopunama Statuta izvršeno je usaglašavanje i sa odredbama drugih zakona, za koje je bilo osnova.

Takođe, Predlogom ove odluke obuhvaćen je i određeni broj rješenja koja su data u cilju prevazilaženja postojećih pravnih nedoumica i nejasnoća, odnosno pravnih praznina, od kojih su neka, za koja je ocijenjeno da su statutarna materija, preuzeta iz Poslovnika Skupštine Glavnog grada, kao deblokirajući mehanizmi u radu Skupštine.

Predložene izmjene i dopune Statuta Glavnog grada, prevashodno se baziraju, odnosno proizilaze iz zakonskog određenja obrazovanja opštine u okviru Glavnog grada, kao oblika ostvarivanja lokalne samouprave, umjesto dosadašnje gradske opštine, koja se obrazovala radi stvaranja uslova za efikasnije i ekonomičnije obavljanje određenih poslova Glavnog grada i omogućavanja učešća građana u vršenju poslova Glavnog grada.

 Članom 24 Zakona o Glavnom gradu decidno je utvrđena nadležnost opštine u okviru Glavnog grada, a članom 23 da se statutom opštine, u skladu sa Zakonom o lokalnoj samoupravi i tim zakonom, bliže uređuje organizacija organa opštine, način njihovog rada i odlučivanja, oblici neposrednog učešća građana u izjašnjavanju i odlučivanju o poslovima od zajedničkog interesa za stanovništvo opštine, finansiranje i druga pitanja od značaja za funkcionisanje opštine. Pri tome, nije predviđeno da se navedena pitanja u statutu opštine uređuju i u skladu sa Statutom Glavnog grada, niti je propisano da Skupština Glavnog grada daje saglasnost na statut opštine, kao što je bio slučaj sa statutarnom odlukom gradske opštine. Takođe, izmjenom člana 36 Zakona o Glavnom gradu, kojim se uređuju odnosi organa opštine i organa Glavnog grada, nije propisana kontrola zakonitosti rada organa opštine od strane organa Glavnog grada, koju je Glavni grad imao u odnosu na gradske opštine, izuzev u slučaju povjerenih poslova, kada se shodno primjenjuju propisi o državnoj upravi.

Shodno navedenom, predloženom odlukom o izmjenama i dopunama Statuta, nijesu tretirana pitanja za koja je Zakonom o Glavnom gradu određeno da se bliže uređuju statutom opštine u okviru Glavnog grada.

OBRAZLOŽENJE POJEDINAČNIH ODREDBI: Članom 1 i 2 Predloga odluke vrši se usklađivanje odredaba Statuta, sa članom 4 Zakona o Glavnom gradu, kojim se obrazuje opština u okviru Glavnog grada, kao oblik ostvarivanja lokalne samouprave.

Članom 3 vrši se usaglašavanje stava 2 u članu 2 Statuta sa članom 23 Zakona o Glavnom gradu, kojim je propisano koja se pitanja uređuju statutom opštine.

Članom 4 implementira se Zakon o rodnoj ravnopravnosti i Odluka o ostvarivanju rodne ravnopravnosti, koju je Skupština Glavnog grada donijela 3. aprila 2014. godine.

Članom 5 mijenja se član 3 Statuta i vrši usklađivanje sa Izmjenama i dopunama Zakona o teritorijalnoj organizaciji Crne Gore, kojim je definisana teritorija Glavnog grada. Shodno zakonskom određenju da teritorija Glavnog grada Podgorice, pored zakonom utvrđenih naselja za teritoriju Podgorice i opština u okviru Glavnog grada, obuhvata i naselja utvrđena posebnom odlukom Glavnog grada i posebnim odlukama opština u okviru Glavnog grada, predloženim izmjenama Statuta Glavnog grada, obuhvaćena su i naselja definisana Odlukom o naseljima i granicama naselja na teritoriji Glavnog grada (“Službeni list Crne Gore-opštinski propisi”, broj 11/16), Odlukom o naseljima i granicama naselja na teritoriji Golubovaca, kao opštine u okviru Glavnog grada (“Službeni list Crne Gore-opštinski propisi”, broj 26/16) i Odlukom o naseljima i granicama naselja na teritoriji opštine u okviru Glavnog grada-Tuzi (“Službeni list Crne Gore-opštinski propisi”, broj 9/16).

Tako su u okviru naselja urbanog područja Podgorice, s obzirom da nijesu poimenice definisana Zakonom o teritorijalnoj organizaciji Crne Gore, predloženim izmjenama i dopunama Statuta Glavnog grada, obuhvaćena naselja koja su kao takva definisana Odlukom o naseljima i granicama naselja na teritoriji Glavnog grada, uključujući i naselja Dajbabe, Doljani i Donja Gorica, koja su Zakonom svrstana u grupu naselja ruralnog područja. Takođe, u okviru naselja ruralnog područja, obuhvaćena su naselja Podstrana, Pričelje i Smokovac, koja Zakonom nijesu definisana, već navedenom odlukom.

 U okviru naselja na teritoriji Golubovaca kao opštine u okviru Glavnog grada, predloženim izmjenama i dopunama Statuta, pored zakonom utvrđenih naselja, obuhvaćeno je i naselje Donja Cijevna, koje je utvrđeno Odlukom o naseljima i granicama naselja na teritoriji Golubovaca, kao opštine u okviru Glavnog grada.

 U okviru naselja na teritoriji Tuzi kao opštine u okviru Glavnog grada, pored zakonom utvrđenih naselja, obuhvaćena su i naselja utvrđena Odlukom o naseljima i granicama naselja na teritoriji opštine u okviru Glavnog grada-Tuzi: Hadžaj, Karabuško polje, Lekaj, Planica i Rogath. .

 Članom 6 vrše se terminološke izmjene u članu 11 stav 3, tako da se riječi “organi državne vlasti” zamjenjuju riječima “javnopravni organi”.

 Članom 7 vrši se izmjena člana 15 Statuta i definiše da je u Skupštini Glavnog grada službeni jezik crnogorski, da su ćirilično i latinično pismo ravnopravni i da su u službenoj upotrebi i srpski, bosanski, albanski i hrvatski jezik, u skladu sa zakonom.

Članom 8 se briše stav 1 u članu 16 Statuta, kao suvišan, budući da je upotreba jezika i pisma u upravnom postupku definisana važećim Zakonom o opštem upravnom postupku ("Službeni list RCG", broj 60/03 i "Službeni list CG", broj 32/11) i Zakonom o upravnom postupku ("Službeni list Crne Gore", br. 056/14, 020/15 i 040/16), koji će se primjenjivati od jula 2017. godine.

Članom 9 vrši se izmjena člana 17 Statuta, na način što se konkretizuje da je službeni jezik na kojem se daju nacrti akata na javnu raspravu crnogorski jezik, a da se nacrti akata iz nadležnosti organa opštine Tuzi daju na javnu raspravu i na albanskom jeziku, koji je, saglasno članu 13 Zakona o manjinskim pravima i slobodama, jezik u službenoj upotrebi na tom području.

Članom 10 vrši se usaglašavanje člana 18 Statuta sa članom 12 Zakona o objavljivanju propisa i drugih akata (“Službeni list Crne Gore”, broj 05/08), kojim je definisano da se Zakoni i drugi propisi, kao i drugi akti objavljuju na crnogorskom jeziku.

 Članom 11 vrši se terminološko usaglašavanje u članu 20 stav 2 tačke 2 i 3 Statuta sa čl. 16 i 18 Zakona o uređenju prostora i izgradnji objekata("Sl. list Crne Gore", br. 51/08, 40/10, 34/11, 40/11, 47/11, 35/13, 39/13 i 33/14). Takođe se u istom stavu briše tačka 6 “višegodišnji investicioni plan”, u cilju usaglašavanja sa članom 8 stav 7 Zakona o regionalnom razvoju, kojim je propisano da donošenjem strateškog plana, jedinica lokalne samouprave nije obavezna da donosi višegodišnji investicioni plan.

Članom 12 vrši se usaglašavanje u članu 21 stav 1 tačka 1 Statuta sa čl. 15 i 19 Zakona o komunalnim djelatnostima (“Službeni list Crne Gore”, broj 55/16), kojima je propisano da jedinica lokalne samouprave propisuje način i uslove organizovanja i obavljanja komunalnih djelatnosti i opšte uslove održavanja komunalnog reda i mjere za njihovo sprovođenje.

Članom 13 stav 1 vrši se usaglašavanje u članu 22 stav 1 Statuta, sa članom 46 stav 4 Zakona o komunalnim djelatnostima kojim je propisano da investiciono održavanje komunalne infrastrukture vrši jedinica lokalne samouprave na osnovu godišnjeg programa koji donosi skupština jedinice lokalne samouprave.

Stavom 2 istog člana, vrši se usaglašavanje u članu 22 stav 1 tačka 3 Statuta, sa članom 61 stav 3 Zakona o komunalnim djelatnostima, kojim je propisana nadležnost jedinice lokalne samouprave da vrši poslove inspekcijskog nadzora, održavanja komunalnog reda i vršenja komunalnog nadzora nad primjenom Zakona o komunalnim djelatnostima i propisa donijetih na osnovu Zakona i nad obavljanjem komunalnih djelatnosti.

Stavom 3 se, iz okvira sopstvenih nadležnosti Glavnog grada definisanih u članu 22 Statuta, briše nadležnost za vođenje biračkih spiskova, saglasno izmjeni Zakona o lokalnoj samoupravi (“Službeni list CG”, broj 10/14) i članu 3 Zakona o biračkom spisku("Sl. list Crne Gore", br. 10/14 i 20/15 ), kojim je propisano da birački spisak vodi ministarstvo nadležno za unutrašnje poslove.

Članom 14 vrši se usaglašavanje sa članom 32 Zakona o džavnoj imovini, kojim je propisano da ugovor o raspolaganju i razmjeni stvari i drugih dobara iz imovine opštine zaključuje starješina organa određen statutom.

Članom 15 vrši se usaglašavanje člana 29 stav 3 Statuta sa članom 53 Zakona o državnoj imovini ("Sl. list Crne Gore", br. 21/09 i 40/11 ), kojim je propisano da zaštitu imovinsko - pravnih interesa opštine vrši organ koji odredi opština.

 Članom 16 Predloga vrši se dopuna člana 35 Statuta, kao deblokirajući mehanizam u predsjedavanju prvom sjednicom skupštine.

 Članom 17 stav 1 se u članu 38 stav 2 Statuta vrši izmjena roka, tako da se umjesto deset, definiše rok od 15 dana za davanje pisanog odgovora odborniku o pitanjima koja se odnose na poslove iz okvira prava i dužnosti organa Glavnog grada i uprave Glavnog grada.

Stavom 2 istog člana se u članu 38 Statuta, poslije stava 2, dodaje se novi stav kojim se utvrđuje da u slučaju nedostavljanja odgovora nadležnog organa u predviđenom roku, predsjednik Skupštine ima obavezu da odborniku dostavi pisano obrazloženje zbog čega odgovor nije dostavljen.

 Članom 18 vrši se kompletna izmjena člana 48 Statuta kojim se definišu nadležnosti Skupštine, na koji način se, osim usaglašavanja odredaba sa zakonom, vrši i pravno tehnička izmjena u obilježavanju odredaba dosadašnjih alineja, rednim brojevima.

 Predloženim izmjenama se u okviru člana 48 Statuta, novom tačkom 10 definiše nadležnost Skupštine iz oblasti zaštite životne sredine i energetske efikasnosti i dr.,briše se nadležnost Skupštine Glavnog grada definisana u alinejama 15 i 16, koja se odnosi na davanje saglasnosti na statutarne odluke, finansijske planove i završne račune finansijskih planova gradskih opština, s obzirom da se izmjenama i dopunama Zakona o lokalnoj samoupravi i Zakona o Glavnom gradu, umjesto gradske opštine, obrazuju opštine u okviru Glavnog grada, za čije statute nije propisano davanje saglasnosti Skupštine Glavnog grada. U tački 21 vrši se terminološko usaglašavanje sa odredbama člana 14 Zakona o izboru odbornika i poslanika (“Službeni list RCG, br. 4/98, 5/98, 17/98, 14/00, 18/00, 9/01, 41/02, 46/02, 48/06 i “Službeni list CG”, br. 46/11 i 14/14), tako da se riječ “verifikacija”, zamjenjuje riječju “potvrđivanje”. Takođe se briše alineja 42, kojom je propisana nadležnost Skupštine da donosi Odluku o komunalnoj policiji, budući da je članom 57 stav 1 tačka 5 Zakona o lokalnoj samoupravi propisana nadležnost predsjednika opštine da utvrđuje organizaciju i način rada lokalne uprave, dok se u alineji 43 navedenog člana, briše nadležnost Skupštine Glavnog grada da donosi odluku o broju odbornika i u skupštinama gradskih opština, čime se vrši usaglašavanje sa članom 29 stav 1 tačka 17 Zakona o Glavnom gradu, kojim je propisana nadležnost skupštine opštine za donošenje odluke o broju odbornika u skupštini opštine. Tačkom 50 vrši se usaglašavanje sa članom 37 Zakona o državnoj imovini, kojim je propisano da uslove i način davanja poklona domaćim i stranim pravnim i fizičkim licima iz imovine opštine, propisuje nadležni organ opštine. Nadležnosti Skupštine koje proizilaze iz Zakona o komunalnim djelatnostima, sadržane su u tačkama 8, 9, 33, 34 i 52, koje su usaglašene sa čl. 26 stav 1 i 4, članom 46 st. 4 i 5, članom 19, 58 stav 8 i čl. 54 i 55 Zakona, a odnose se na donošenje godišnjih programa obavljanja komunalnih djelatnosti i investicionog održavanja komunalne infrastrukture, na propisivanje opštih uslova održavanja komunalnog reda i uslova, načina, rokova i postupka plaćanja komunalne naknade, kao i davanje saglasnosti na cijene komunalnih usluga.

 Članom 19 definiše se nadležnost Skupštine za donošenje programa rada i određuje njegov sadržaj.

Članom 20 stav 1 vrši se dopuna člana 58 stav 3 Statuta, kojim se definišu akti koje Skupština donosi većinom glasova ukupnog broja odbornika, na način što obuhvata i odluku o izboru i razrješenju gradonačelnika, koje se, saglasno članu 56 stav 2 i članu 60a stav 4 Zakona o lokalnoj samoupravi, takođe donose većinom glasova ukupnog broja odbornika.

Stavom 2 vrši se ispravka u nazivu “Službenog lista Crne Gore”.

Članom 21 vrši se dopuna člana 60 Statuta, u cilju deblokade rada Skupštine, ukoliko predsjednik Skupštine nije u mogućnosti da odredi odbornika koji će predsjedavati sjednicom, a članom 22, sa istim ciljem, u slučaju prestanka mandata sekretaru Skupštine, vrši se dopuna člana 67 Statuta.

Članom 23 stav 1 se, saglasno članu 40 stav 1 Zakona o Glavnom gradu, u okviru nadležnosti gradonačelnika u članu 72 Statuta, utvrđuje obaveza da obavijesti Vladu o nepravilnostima u radu skupštine opštine i da predlaže preduzimanje odgovarajućih mjera, u slučajevima predviđenim zakonom.

Stavom 2 istog člana se iz okvira nadležnosti gradonačelnika briše nadležnost da vrši prenos prava svojine na građevinskom zemljištu u slučaju dokompletiranja urbanističke parcele i u slučaju legalizacije objekta, koja je definisana tačkama 19a i 19b Statuta, a stavom 3 se dodaje da gradonačelnik odlučuje o raspolaganju i korišćenju pokretnih stvari i drugih dobara manje vrijednosti, izuzev davanja poklona (saglasno članu 30 Zakona o državnoj imovini, kojim je propisano da se organ koji je nadležan da odlučuje o navedenom, određuje statutom opštine).

Članom 24 stav 1 vrši se usaglašavanje termina u članu 82 stav 2 Statuta sa Zakonom o privrednim društvima, kojim se uređuju oblici obavljanja privrednih djelatnosti, a stavom 2 se potpunije definišu službe Glavnog grada u stavu 4 istog člana.

Članom 25 se u okviru poslova glavnog administratora Glavnog grada, definisanih u članu 84 Statuta, dodaje i rješavanje sukoba nadležnosti između organa uprave Glavnog grada, koje je utvrđeno članom 84 Zakona o lokalnoj samoupravi i sukob nadležnosti između organa lokalne uprave opštine i organa uprave Glavnog grada, koje je utvrđeno članom 41 stav 2 Zakona o Glavnom gradu.

Članovima 26, 27 i 28 vrši se usaglašavanje čl. 90, 91 i 92 Statuta sa čl. 4, 22, 26 i 35c Zakona o Glavnom gradu, koje se odnose na opštinu u okviru Glavnog grada, organe opštine, organe lokalne uprave opštine i pečat opštine i njenih organa.

Članom 29 se dodaju 4 nova člana kojima se, saglasno članu 37 Zakona o Glavnom gradu, definiše da se u pogledu kontrole zakonitosti vršenja poslova koje Glavni grad povjeri opštini primjenjuju propisi o državnoj upravi i propisuje način vršenja kontrole zakonitosti u obavljanju povjerenih poslova.

Članom 30 briše se, kao suvišan, član 94 Statuta, kojim je propisano da na akt o organizaciji i sistematizaciji jedinstvenog organa lokalne uprave gradske opštine, u dijelu koji se odnosi na povjerene poslove, saglasnost daje gradonačelnik, budući da je članom 93b stav 3 tačka 1 Predloga odluke propisana nadležnost gradonačelnika da daje saglasnost na akt o organizaciji i sistematizaciji organa lokalne uprave opštine, u dijelu koji se odnosi na povjerene poslove i uslovima za vršenje povjerenih poslova.

Članovima 31 i 32 brišu se odredbe člana 108 i člana 112 stav 2 Statuta, koje se odnose na zbor građana i na raspisivanje mjesnog referenduma na području gradske opštine, iz razloga što se oblici neposrednog učešća građana u izjašnjavanju i odlučivanju o poslovima od zajedničkog interesa za stanovništvo opštine bliže uređuju statutom opštine (član 23 Zakona o Glavnom gradu) i što je članom 29 stav 1 tačka 8 navedenog zakona propisana nadležnost skupštine opštine da raspisuje referendum za teritoriju opštine ili za dio teritorije.

Iz istih razloga, članom 33 vrši se usaglašavaje odredaba člana 115 Statuta koje se odnose na uvođenje samodoprinosa, sa članom 24 stav 1 tačka 39 Zakona o Glavnom gradu, kojom je propisana nadležnost opštine da odlučuje o uvođenju samodoprinosa za teritoriju opštine.

Članom 34 se briše član 119 Statuta koji se odnosi na podnošenje peticije, predloga i građanske žalbe u gradskoj opštini, čime se vrši usaglašavanje sa članom 23 Zakona o Glavnom gradu kojim je propisano da se oblici neposrednog učešća građana u izjašnjavanju i odlučivanju o poslovima od zajedničkog interesa za stanovništvo opštine, uređuju statutom opštine, a ne Statutom Glavnog grada.

Članom 35 se u članu 122 stav 1 Statuta, novom alinejom propisuje osnivanje Savjeta za saradnju Glavnog grada i nevladinih organizacija, kao oblika saradnje organa Glavnog grada sa nevladinim organizacijama.

 Članom 36 vrši se izmjena člana 126 tako da se odnosi organa opštine i nevladinih organizacija uređuju statutom opštine, umjesto odredbe koja se u tom smislu odnosila na gradsku opštinu.

Članovima 37 i 38 vrši se izmjena u odredbama čl. 127 i 129 Statuta, koje se odnose na javnost i transparentnost rada organa, brisanjem dijela koji se odnosi na gradske opštine.

Članom 39 je propisana obaveza i rok usaglašavanja propisa i drugih akata sa Predlogom ove odluke.

Članom 40 propisano je stupanje na snagu Odluke o izmjenama i dopunama Statuta Glavnog grada osmog dana od dana objavljivanja u “Službenom listu Crne Gore-opštinski propisi”.

**I Z V J E Š T A J**

**o sprovedenoj javnoj raspravi o Nacrtu odluke o izmjenama i dopunama Statuta Glavnog grada**

 Nacrt odluke o izmjenama i dopunama Statuta Glavnog grada utvrdila je Komisija za izradu izmjena i dopuna Statuta Glavnog grada, koju je obrazovala Skupština Glavnog grada, na sjednici održanoj 11.marta 2016. godine, sa zadatkom da usaglasi Statut Glavnog grada sa Zakonom o lokalnoj samoupravi, Zakonom o finansiranju lokalne samouprave, Zakonom o teritorijalnoj organizaciji Crne Gore i Zakonom o Glavnom gradu.

Komisija je utvrdila Program javne rasprave i Nacrt navedene odluke stavila na javnu raspravu u trajanju od 20 dana, počev od 20. januara 2017. godine, zaključno sa 9. februarom 2017. godine.

U skladu sa navedenim Programom, Nacrt je objavljen kao podlistak u Dnevnom listu “Pobjeda”, na internet sajtu Glavnog grada-Podgorice www. podgorica.me i podsajtu Glavnog grada [www.skupstina.podgorica.me](http://www.skupstina.podgorica.me), a dostavljen je odbornicima Skupštine Glavnog grada-Podgorice, Savjetu za razvoj i zaštitu lokalne samouprave Glavnog grada-Podgorice, opštinama u okviru Glavnog grada Tuzi i Golubovci, mjesnim zajednicama Glavnog grada i nevladinom sektoru preko CRNVO.

Javnu raspravu o Nacrtu sprovela je Komisija za izradu izmjena i dopuna Statuta Glavnig grada i Služba Skupštine Glavnog grada.

Javna rasprava je organizovana u elektronskoj, pisanoj i usmenoj formi.

Javna rasprava u elektronskoj formi organizovana je putem dostavljanja elektronskih primjebi, predloga i sugestija građana i drugih učesnika na email sluzba.skupstine@podgorica.me, a javna rasprava u pisanoj formi, putem dostavljanja pisanih podnesaka Službi Skupštine.

 Centralna javna rasprava u usmenoj formi održana je u novoj zgradi Skupštine Glavnog grada, 6. februara 2017. godine, sa početkom u 11 časova.

Na ovoj raspravi je bilo oko 50 učesnika, od kojih je bio određeni broj odbornika Skupštine Glavnog grada i Skupštine Gradske opštine Tuzi, predstavnici organa uprave Glavnog grada i Gradske opštine Golubovci, predstavnici nevladinih organizacija, mjesnih zajednica i naselja Vranjina.

Javnu raspravu pratili su predstavnici medija.

Centralnu javnu raspravu vodio je **Veselin Vukčević**, predsjednik Komisije za izradu izmjena i dopuna Statuta Glavnog grada, koji je u uvodnom dijelu ukazao na bitne izmjene i dopune Statuta koje se Nacrtom odluke predlažu.

 Konkretne primjedbe, predloge i sugestije na Nacrt odluke dali su **Mišela Manojlović**, sekretarka Sekretarijata za lokalnu samoupravu, **Rajko Bušković, Vasilije Bušković** i **Dijana Vučinić**, iz Vranjine, **Lazarela Kalezić**, pomoćnica sekretara Sekretarijata za planiranje i uređenje prostora i zaštitu životne sredine, odbornici u Skupštini Glavnog grada: **Vladimir Vujović, Vladimir Čađenović** i **Mitar Vuković,** odbornik u Skupštini Gradske opštine Tuzi, **Vaselj Siništaj** i predstavnica Centra za razvoj nevladinih organizacija, **Zorana Marković**.

 Odbornik u Skupštini Glavnog grada, **Kolja Ljuljđuraj** i odbornik u Skupštini Gradske opštine Tuzi, **Smail Čunmuljaj** su istakli da je za građane Malesije jedino prihvatljivo rješenje da imaju status opštine, koji imaju ostale opštine u Crnoj Gori. Pri tome, **Smail Čunmuljaj** je istakao primjedbu što u izradi Nacrta odluke nije učestvovao i predstavnik Gradske opštine Tuzi i što se nije vodila javna debata o ovom dokumentu i u Tuzima. Takođe je postavio pitanje opravdanosti rasprave o Nacrtu odluke o izmjenama i dopunama Statuta Glavnog grada, ako se ima u vidu obaveza formiranja opštine Tuzi, utvrđena političkim sporazumom na državnom nivou.

Odbornik u Skupštini Glavnog grada i član Komisije za izradu izmjena i dopuna Statuta Glavnog grada, **Luka Rakčević** je akcentovao neopravdano kašnjenje u donošenju ovog akta i ukazao na potrebu inteziviranja aktivnosti na određivanju granica, kako mjesnih zajednica, kao uslova za sprovođenje Odluke o mjesnim zajednicama, tako i na utvrđivanju granica Glavnog grada i gradskih opština Golubovci i Tuzi. Na ličnom primjeru je ukazao na nepoštovanje člana 38 Statuta Glavnog grada, koji se odnosi na obavezu dostavljanja odbornicima obavještenje o pitanjima koja se odnose na poslove iz okvira prava i dužnosti organa Glavnog grada i uprave Glavnog grada koja su im potrebna radi ostvarivanja funkcije odbornika. Takođe je ocijenio potrebnim da Glavni grad pokrene proceduru ocjene ustavnosti uvođenja komunalne naknade, smatrajući da ne postoji realna osnova za uvođenje ove naknade.

 Značajan dio rasprave odbornici **Vladimir Čađenović, Vladimir Vujović, Luka Rakčević,** kao isekretarka Sekretarijata za lokalnu samoupravu, **Mišela Manojlović** i **dr Đorđe Suhih,** su polemisali o razlozima iz kojih nije realizovana Odluka o mjesnim zajednicama.

 Primjedba mještana naselja Vranjina, koje su predstavljali **Rajko Bušković, Vasilije Bušković** i **Dijana Vučinić,** odnosila se nateritorijalnu pripadnost naselja Vranjina opštini Golubovci u okviru Glavnog grada, sa zahtjevom da se definiše teritorijalna pripadnost Glavnom gradu. Ova primjedba je dostavljena Službi Skupštine elektronskim putem i u pisanoj formi, sa rezultatom javnog izjašnjenja građana toga područja, i to: 74 građanina za teritorijalnu pripadnost Vranjine Glavnom gradu i 14 građana za teritorijalnu pripadnost Gradskoj opštini Golubovci, odnosno opštini u okviru Glavnog grada.

Nacrt odluke o izmjenama i dopunama Statuta Glavnog grada podržao je Savjet za razvoj i zaštitu lokalne samouprave, sa preporukom Komisiji da nakon sagledavanja primjedbi sa javne rasprave dostavi Nacrt odluke u dalju proceduru radi utvrđivanja predloga odluke i procesuiranja prema Skupštini Glavnog grada. Savjet je, na dalje postupanje, dostavio primjedbe Centra za razvoj nevladinih organizacija, koje je na sjednici Savjeta, takođe, iznijela predstavnica Centra.

Centralna javna rasprava završena je u 13,40 časova.

Učesnici centralne javne rasprave su kvalitet javne rasprave ocijenili sa ocjenom 4,5, a uspješnost sa ocjenom 4,42.

Pojedini učesnici centralne javne rasprave, koji su usmeno saopštili primjedbe, predloge i sugestije, iste su dostavili i elektronskim putem ili putem pisanih podnesaka.

Komisija je analizirala primjedbe, predloge i sugestije koje su iznijete na centralnoj javnoj raspravi i ostale koje su pristigle u pisanoj i elektronskoj formi, nakon čega su, na osnovu prihvaćenih primjedbi, predloga i sugestija, izvršene izmjene i dopune teksta Nacrta odluke i utvrđen Predlog odluke o izmjenama i dopunama Statuta Glavnog grada.

**PREGLED**

 **PRIMJEDBI, PREDLOGA I SUGESTIJA SA JAVNE RASPRAVE O NACRTU ODLUKE O IZMJENAMA I DOPUNAMA STATUTA GLAVNOG GRADA**

**I - VLADIMIR VUJOVIĆ, odbornik u Skupštini Glavnog grada i član Komisije za izradu izmjena i dopuna Statuta Glavnog grada**

1) ***Predlog:*** Da se tačno utvrde naselja koja pripadaju teritorijama opština u okviru Glavnog grada i teritoriji Glavnog grada, s obzirom da je Zakonom o teritorijalnoj organizaciji Crne Gore propisano da teritorija Glavnog grada Podgorice, pored zakonom utvrđenih naselja za teritoriju Podgorice i opština u okviru Glavnog grada, obuhvata i naselja utvrđena posebnom odlukom Glavnog grada i posebnim odlukama opština u okviru Glavnog grada. Smatra da treba dati nadležnost Skupštini Glavnog grada da odluči u slučaju spora oko granica naselja opština Golubovci i Tuzi, ukoliko se one ne usaglase o granicama naselja.

S tim u vezi, takođe je predložio da se u članu 3 Statuta, poslije stava 2 dodaju riječi: ″Granice područja naselja i nazivi naselja utvrđene odlukom Skupštine Glavnog grada, ne mogu se utvrditi posebnom odlukom opština u okviru Glavnog grada″.

*Stav obrađivača: Predlog* ***nije prihvaćen****, iz razloga što je članom 8 Zakona o teritorijalnoj organizaciji Crne Gore, propisano da ukoliko se granice jedinice lokalne samouprave ne poklapaju sa granicama naselja, odnosno sa područjem katastarskih opština, jedinice lokalne samouprave mogu to pitanje rješavati sporazumno ili njegovo rješavanje povjeriti arbitraži.*

2) ***Predlog:*** Da se u članu 6 Statuta, kojim se definiše Praznik Glavnog grada, preformuliše riječ “fašizma”.

 *Stav obrađivača: Predlog* ***nije prihvaćen,***  *iz razloga što je postojeća formulacija Praznika Glavnog grada jasna i u njenoj dosadašnjoj primjeni nije bilo nedoumica.*

 3) ***Predlog:*** Da se u članu 11 Statuta, poslije stava 1 doda novi stav koji glasi:

″Počasnim građaninom Glavnog grada može se proglasiti i strani državljanin koji doprinosi izuzetnoj afirmaciji grada i njegovih demokratskih i istorijskih vrijednosti i ne doprinosi vjerskim i drugim netrpeljivostima i ne ugrožava ljudska prava i slobode i druge evropske vrijednosti″.

 *Stav obrađivača:* *Predlog* ***nije prihvaćen,*** *iz razloga što je važeća odredba univerzalnog značenja i ne isključuje mogućnost da se i strani državljanin proglasi počasnim građaninom. S druge strane, u sadašnjoj formulaciji (da se* *počasnim građaninom Glavnog grada može proglasiti lice koje je posebno zaslužno za razvoj vrijednosti demokratskog društva, istorijskih događaja i tradicije, položaja i ugleda Glavnog grada, njegovog odnosa sa drugim gradovima u zemlji i inostranstvu), sublimirane su vrijednosti koje same po sebi čine ograničenja koja se predlažu.*

4) ***Predlog:*** Da se u članu 11 stav 3 Statuta, riječi: ″organi državne vlasti″, zamijene riječima: ″organi vlasti″, ili drugim adekvatnijim terminom.

*Stav obrađivača: Predlog* ***je prihvaćen****, tako što se članom 6 Nacrta u* *članu 11 stav 3 Statuta riječi: “organi državne vlasti”, zamjenjuju riječima: “javnopravni organi”.*

5) ***Predlog:*** Da se član 15 Statuta izmijeni tako da glasi:

„U Skupštini Glavnog grada službeni jezik je crnogorski.

Jezici u službenoj upotrebi su srpski, bosanski, albanski i hrvatski.

Pravo na korišćenje jezika u službenoj upotrebi u skladu sa zakonom imaju odbornici, pripadnici svih nacionalnih zajednica, bez obzira da li je riječ o manjinskim nacionalnim zajednicama ili drugim.

U Skupštini Glavnog grada ćirilično i latinično pismo su u ravnopravnoj upotrebi.“

 *Stav obrađivača: Predlog* ***nije prihvaćen,*** *iz razloga što je članom 7 Nacrta odluke definisan član 15 Statuta*  *adekvatno poziciji koju statut, kao najviši pravni akt jedinice lokalne samouprave, ima u hijerahiji pravnih propisa, a imajući u vidu odredbe člana 13 Ustava Crne Gore o upotrebi službenog jezika i jezika u službenoj upotrebi, kao i ravnopravnosti ćiriličnog i latiničnog pisma.*  *Iz istih razloga se ne može prihvatiti ni predlog Gradske opštine Tuzi da se u članu 7 poslije stava 2 doda novi stav koji bi glasio kao njihov predlog 3 i predlog 2 odbornika Mitra Vukovića.*

6) ***Predlog:*** Da se u članu 18 Statuta brišu riječi: “pišu se i”, a poslije riječi ″objavljuju″ doda riječ ″se″.

*Stav obrađivača: Predlog* ***je prihvaćen****.*

7) ***Predlog:*** Da se u članu 22 Statuta, tačka 6 izmijeni, tako da glasi:

″vodi evidencije stanovništva koje ostvaruju prava u okviru lokalne samouprave″.

*Stav obrađivača: Predlog je* ***djelimično prihvaćen****,* *na način što su članom 14 Nacrta u članu 22 stav 1 tačka 6 Statuta riječi: “stanovništva, biračke spiskove i druge evidencije” brisane, tako da prečišćen tekst tačke 6 glasi:”vodi evidencije u skladu sa zakonom”, kako je i propisano članom 33 stav 1 tačka 6 Zakona o lokalnoj samoupravi.*

 8) ***Predlog:*** Da se u članu 28 u stavu 3 Statuta, kojim je propisano da Skupština Glavnog grada može prenijeti pravo davanja imovine u zakup i pravo prodaje pokretnih stvari na nadležne organe uprave Glavnog grada, u skladu sa posebnom odlukom, posle riječi: „Skupština Glavnog grada može“, dodaju riječi: *„*dvotrećinskom većinom na prvoj sjednici, a ako se ne donese dvotrećinskom većinom, na prvoj narednoj sjednici da bude kvalifikovana većina″.

*Stav obrađivača: Predlog* ***nije prihvaćen,*** *iz razloga što ni Zakonom o lokalnoj samoupravi, ni Statutom Glavnog grada nijesu utvrđena pitanja o kojima bi Skupština odlučivala dvotrećinskom većinom. Naime, članom 47 navednog zakona je propisano da Skupština donosi odluke većinom glasova prisutnih odbornika, ukoliko zakonom ili statutom nije predviđena druga većina. Imajući u vidu da je za donošenje Statuta, kao najvišeg pravnog akta jedinice lokalne samouprave, Zakonom propisana većina glasova ukupnog broja odbornika, neadekvatno je da se za donošenje bilo kojeg akta propiše dvotrećinska većina. S druge strane, predloženi fazni način odlučivanja o raspolaganju imovinom, pred toga što je normativno neprihvatljiv, u praktičnom dijelu bio bi* *svojevrsni mehanizam blokiranja ili odugovlačenja donošenja ovih odluka.*

9) ***Predlog:*** Da se u članu 38 Statuta, propiše da ukoliko odbornik ne dobije odgovor od nadležnog organa u roku od deset dana, da predsjednik Skupštine odborniku dostavi obrazloženje i da pokrene postupak odgovornosti za takvo lice.

*Stav obrađivača: Predlog je* ***djelimično prihvaćen****,* *s obzirom da je prihvaćen predlog Luke Rakčevića da se članom 17 Nacrta u članu 38 Statuta poslije stava 2 doda stav 3, koji glasi: ″Ukoliko nadležni organ ne dostavi pisani odgovor u predviđenom roku, predsjednik Skupštine je dužan da podnosiocu zahtjeva dâ pisano obrazloženje zbog čega odgovor nije dostavljen ili ne može biti dostavljen.″ Sa navedenim se saglasio odbornik Vujović.*

10) ***Predlog:*** Da se u članu 38 Statuta, propiše sankcija za nedostavljanje odgovora odborniku po zahtjevu za dostavljanje obavještenja.

*Stav obrađivača: Predlog* ***nije prihvaćen****, iz sljedećih razloga: Kako se shodno članu 38 stav 1 Statuta obavještenje, na koje odbornik ima pravo, odnosi na poslove iz okvira prava i dužnosti organa Glavnog grada i uprave Glavnog grada, nedostavljanje traženog odgovora se, u smislu Zakona o opštem upravnom postupku,  ima smatrati kao  neizvršenje, nesavjesno, neblagovremeno ili nemarno vršenje službenih obaveza od strane službenika, odnosno odgovornih lica u tim organima. U tom slučaju se stiču uslovi da shodno Zakonu o inspekcijskom nadzoru (član 10 stav 3) , svako može podnijeti inicijativu za pokretanje postupka inspekcijskog nadzora, nakon čega upravni inspektor rješenjem može izreći propisane  upravne mjere. Prema tome, kako se ovlašćenja upravnih inspektora u ovim slučajevima odnose na mogućnost vršenja inspekcijskog nadzora i u organima lokalne uprave, službama organa opštine i u preduzećima, ustanovama i drugim pravnim licima koja vrše javna ovlašćenja, nepotrebno je propisivanje dodatnih sankcija za nedostavljanje odgovora odborniku po zahtjevu za dostavljanje obavještenja.*

11) ***Predlog:*** Da se u članu 40 stav 3 Statuta, kojim je propisano da odbornik imapravo na naknadu za rad, u skladu sa posebnom odlukom Skupštine, dodaju riječi: ″koja ne može biti manja od minimalne zarade″.

*Stav obrađivača: Predlog* ***nije prihvaćen****, iz razloga što se pitanje visine naknade za odbornike utvrđuje posebnom odlukom, a ne Statutom, budući da je članom 40 stav 3 Statuta utvrđeno pravo odbornika na naknadu i propisan osnov za donošenje posebne odluke.*

12) ***Predlog:*** Da se u članu 44 Statuta, poslije stava 1 doda novi stav kojim će se propisati da se odgovori na odbornička pitanja odbornicima dostavljaju najmanje pet dana prije održavanja sjednice Skupštine.

*Stav obrađivača: Predlog* ***nije prihvaćen****, iz razloga* *što ovo nije pitanje koje se uređuje Statutom, već Poslovnikom Skupštine, budući da je članom 45 Statuta propisano da se postupak i način postavljanja odborničkih pitanja i odgovor na njih uređuje Poslovnikom Skupštine Glavnog grada.*

 13) ***Predlog:*** Da se u članu 46 Statuta, na kraju stava 2 dodaju riječi: ″uz obavezu Skupštine da obezbijedi radio prenos″, odnosno da se prihvati predlog odbornika Luke Rakčevića za live streaming sjednica Skupštine.

*Stav obrađivača: Predlog* ***nije prihvaćen,*** *iz razloga što postojeća formulacija člana 46 stav 2 omogućava svim zainteresovanim radio i drugim elektronskim medijima da prenose sjednice Skupštine. S druge strane, obaveza Skupštine je, imajući u vidu nezainteresovanost medija da prenose sjednice Skupštine bez naknade, da pronađe model koji će biti finansijski prihvatljiviji. Ovakva situacija može se prevazići odabirom odgovarajućeg tehničkog rješenja koje bi omogućilo praćenje rada Skupštine, a za implementaciju ovoga rješenja dovoljne su i sadašnje odredbe Statuta koje uređuju javnost rada (član 46).*

14) ***Predlog:*** Da se član 55 stav 1 Statuta izmijeni, tako da glasi: ″Gradonačelnik Glavnog grada predlaže budžet″.

*Stav obrađivača: Predlog* ***nije prihvaćen****, iz razloga što je formulacija u navedenom članu Statuta da pravo predlaganja budžeta ima gradonačelnik, u saglasnosti sa članom 47 Zakona o lokalnoj samoupravi, kojom je propisano da pravo predlaganja odluka, drugih propisa i opštih akata ima predsjednik opštine, odbornik i broj građana utvrđen statutom, kao i članom 42 Zakona o finansiranju lokalne samouprave, kojim je propisano da Predlog odluke o budžetu utvrđuje predsjednik opštine i dostavlja ga skupštini opštine do kraja novembra godine koja prethodi godini za koju se donosi budžet.*

 15) ***Sugestija:*** Da u članu 90 stav 1 Statuta ne treba imperativnom normom definisati da su organi opštine skupština opštine i predsjednik skupštine, već da opštine svojim statutom određuju koji su organi opštine u sastavu Glavnog grada.

*Stav obrađivača: Sugestija* ***nije prihvaćena****, iz razloga što je to formulacija iz Zakona o Glavnom gradu i ne može se relativizovati propisivanjem da opštine svojim statutom određuju koji su organi opštine u sastavu Glavnog grada.*

**II - VLADIMIR ČAĐENOVIĆ, odbornik u Skupštini Glavnog grada**

1) ***Primjedba:*** U prelaznim i završnim odredbama Nacrta nije definisan način na koji će da funkcionišu opštine u sastavu Glavnog grada do izbora.

*Stav obrađivača: Primjedba* ***nije prihvaćena****, iz razloga što je pitanje funkcionisanja opština u sastavu Glavnog grada do izbora u opštinama, zakonska, a ne statutarna materija, budući da Zakon o Glavnom gradu ne upućuje na Statut, već članom 55c propisuje da će do izbora organa opštine u skladu sa ovim zakonom, poslove iz njihove nadležnosti obavljati organi gradskih opština Golubovci i Tuzi.*

 2) ***Primjedba:*** u članu 39 Nacrta odluke treba odrediti kraći rok od propisanih šest mjeseci za usklađivanje propisa i drugih akata čije je donošenje propisano zakonom i ovom odlukom.

*Stav obrađivača: Primjedba* ***je prihvaćena,*** *tako što je, umjesto šest mjeseci, propisan rok od 120 dana, za usklađivanje propisa i drugih akata čije je donošenje propisano ovom odlukom.*

3) ***Predlog:*** Dau istom članu u stavu 2, kojim je propisano da će se do donošenja propisa iz stava 1 ovog člana primjenjivati postojeći propisi, ukoliko nijesu u suprotnosti sa ovom odlukom, treba dodati „ukoliko nijesu u suprotnosti sa zakonom i ovom odlukom“.

*Stav obrađivača:* *Predlog* ***nije prihvaćen*** *iz sljedećih razloga: formulacijom odredbe člana 39 stav 2 Nacrta obezbjeđuje**se**primjena postojećih propisa ukoliko nijesu u suprotnosti sa ovom odlukom. Cilj ove odredbe je da propiše primjenu postojećih propisa u prelaznom periodu, do njihovog usklađivanja sa ovom odlukom uz ograničenje da nijesu u suprotnosti sa Odlukom o izmjenama i dopunama Statuta. Proširivanjem ovog ograničenja i na zakon (zakone) moglo bi stvoriti pravnu prazninu u uređivanju određenih odnosa i prostor za arbitrarnost i proizvoljnost u njihovom tumačenju i primjeni, a u krajnjem neizvjesnost kod subjekata na koje se odnose.*

 4) ***Primjedba:***  U članu 18 Nacrta, kojim se definišu nadležnosti Skupštine u članu 48 Statuta, ne treba da egzistiraju odvojeno tačka 22 i tačka 52 i preispitati da li tačka 52 treba da stoji (tačka 52 glasi: podnosi predlog za ocjenu ustavnosti zakona i drugih propisa).

*Stav obrađivača: Primjedba* ***je prihvaćena*** *i shodno predlogu Sekretarijata za lokalnu samoupravu pod tačkom 3 ovog Izvještaja, tačka 52 je brisana kao suvišna.*

 5) ***Primjedba:***  U članu 19 stav 2 Nacrta odluke da se preispita formulacija da se Programom rada utvrđuju poslovi i zadaci Skupštine, jer se programom rada ne mogu utvrđivati poslovi Skupštine Glavnog grada.

*Stav obrađivača: Navedena primjedba*  ***je prihvaćena,*** *na način što je odredba preformulisana da se Programom rada definišu aktivnosti Skupštine i njihov osnovni sadržaj, nosioci posla i rokovi za razmatranje pojedinih pitanja.*

6) ***Predlog:*** Da se u članu 23 Nacrta, kojim se dodaje nadležnost gradonačelnika u članu 72 Statuta da obavještava Vladu o nepravilnostima u radu skupštine opštine i predlaže preduzimanje odgovarajućih mjera, u slučajevima predviđenim zakonom, definiše, odnosno izmijeni tako da gradonačelnik obavještava Vladu o nepravilnostima u radu Skupštine Glavnog grada, a ne skupštine opštine.

*Stav obrađivača: Predlog* ***nije prihvaćen****, iz razloga što je navedena obaveza gradonačelnika utvrđena članom 40 Zakona o Glavnom gradu i odnosi se na skupštinu opštine u okviru Glavnog grada, a ne na Skupštinu Glavnog grada.*

7) ***Sugestija:*** Da se preispita rješenje člana 93d, kojim se definiše u članu 29 Nacrta, da po žalbi na pojedinačni akt koji u prvom stepenu donosi organ lokalne uprave opštine u vršenju povjerenih poslova, odlučuje glavni administrator Glavnog grada u drugostepenom upravnom postupku, a ne glavni administrator opštine u okviru Glavnog grada.

*Stav obrađivača: Sugestija* ***nije prihvaćena*** *iz razloga što se predloženim rješenjem u članu 93d obezbjeđuje kontrola zakonitosti vršenja poslova koje Glavni grad povjeri opštini, što je u skladu sa članom 37 Zakona o Glavnom gradu, koji definiše kontrolu zakonitosti vršenja povjerenih poslova opštini. Takođe, navedeno rješenje korespondira sa zakonom utvrđenim nadležnostima glavnog administratora Glavnog grada da, pored toga što rješava sukob nadležnosti između organa uprave Glavnog grada, rješava i sukob nadležnosti između organa lokalne uprave opštine i organa uprave Glavnog grada.*

 **III - MITAR VUKOVIĆ,** **odbornik u Skupštini Glavnog grada**

1) ***Predlog:*** Da se termin „granice“ zamijeni drugim terminom.

*Stav obrađivača: Predlog* ***nije prihvaćen,*** *iz razloga što je u odredbi Statuta na koju se prigovor odnosi (član 3 stav 2 Statuta), primijenjena zakonska terminologija. Naime, članom 9 Zakona o teritorijalnoj organizaciji Crne Gore je propisano da se granice područja naselja određuju odlukom skupštine jedinice lokalne samouprave, te se, shodno tome, članom 5 Nacrta odluke, vrši izmjena člana 3 stav 2 Statuta i definiše da se granice područja naselja i nazivi naselja Glavnog grada utvrđuju odlukom Skupštine Glavnog grada.*

 2) ***Predlog:*** Da se u članu 9 Nacrta, kojim se član 17 Statuta mijenja i definiše da se nacrti akata daju na javnu raspravu na crnogorskom jeziku, obuhvati i ćirilica.

*Stav obrađivača: Predlog* ***nije prihvaćen****, iz razloga koji su dati za predlog broj 5 odbornika Vladimira Vujovića.*

**IV - VASELJ SINIŠTAJ, odbornik u Skupštini Gradske opštine Tuzi**

1) ***Predlog:*** Da se u članu 1 stav 2 Nacrta izmijeni, tako da se riječ „područja“, zamijeni riječju „teritorije“, konkretizuje zakon koji se primjenjuje i izmijeni redosljed akata, kao u članu 27 Nacrta (prvo navesti: u saglasnosti sa statutom opštine, a zatim i Statutom Glavnopg grada).

*Stav obrađivača: Predlog* ***je*** ***prihvaćen*** *u cjelini, stim što su zamjenu riječi “područja”, predložile i gradske opštine Golubovci i Tuzi.*

 2) **Primjedba** na nazive naselja Nik Maraš, Vuksanljekići i Dušiće.

*Stav obrađivača: Primjedba* ***nije prihvaćena,*** *iz razloga što su navedena naselja definisana Zakonom o teritorijalnoj organizaciji Crne Gore i Odlukom o naseljima i granicama naselja na teritoriji opštine u okviru Glavnog grada-Tuzi (“Službeni list Crne Gore-opštinski propisi”, broj 9/16).*

3) Podržava da se članom 7 Nacrta obuhvati i jezik romske grupacije, sa obrazloženjem da je težnja ustavopisca bila da se pominju autohtoni narodi, a ne grupacije i manjine.

 *Stav obrađivača: primjedba* ***nije prihvaćena,*** *iz razloga što su službeni jezik i jezici u službenoj upotrebi utvrđeni Ustavom Crne Gore, što znači da se Statutom kao službeni jezik, odnosno kao jezik u službenoj upotrebi, ne mogu uspostavljati drugi jezici.*

4) ***Primjedba:*** Da jeu članu 9 Nacrta, kojim se mijenja član 17 Statuta, suvišna odredba stava 2 tog člana, kojom je propisano da se nacrti akata iz nadležnosti organa opštine Tuzi, daju se na javnu raspravu i na albanskom jeziku, u skladu sa zakonom, jer će to opštine u okviru Glavnog grada propisati svojim statutima, osim ukoliko su u pitanju nadležnosti koje su prenijete od strane Glavnog grada.

*Stav obrađivača: Pimjedba* ***nije prihvaćena,*** *iz razloga što su članom 23 Zakona o Glavnom gradu definisana pitanja koja se uređuju statutom opštine u okviru Glavnog grada. Imajući u vidu sadržinu ovog člana, navedeno pitanje je potrebno urediti Statutom Glavnog grada.*

5) ***Primjedba:***  na član 18 Nacrta, kojim se definišu nadležnosti Skupštine u članu 48 Statuta, u smislu da se preispitaju tačke 55 i 56, kojima se definiše da Skupština donosi odluku o osnivanju Asocijacije opština za teritoriju Crne Gore i odluku o osnivanju međuopštinske zajednice. Smatra da Skupština može donositi odluku da bude član i međuopštinske zajednice i asocijacije opština za teritoriju Crne Gore, ali ne i da donosi odluku o njihovom osnivanju.

*Stav obrađivača: Primjedba* ***nije prihvaćena****, iz razloga što je čl. 128 i 129 Zakona o lokalnoj samoupravi propisano da opštine mogu osnovati svoju asocijaciju opština za teritoriju Crne Gore, odnosno da skupštine opština mogu, radi zajedničkog ekonomičnijeg i efikasnijeg vršenja određenih upravnih poslova i poslova javnih službi osnovati međuopštinsku zajednicu.*

**V - SEKRETARIJAT ZA LOKALNU SAMOUPRAVU**

1) ***Predlog:*** Da se u članu 11 Nacrta, kojim se u članu 20 stav 2 Statuta mijenjaju tačke 2 i 3, briše tačka 6 koja glasi: “višegodišnji investicioni plan”, iz razloga što je članom 8 stav 7 Zakona o regionalnom razvoju propisano da donošenjem strateškog plana, jedinica lokalne samouprave nije u obavezi da donosi višegodišnji investicioni plan.

*Stav obrađivača: Predlog* ***je prihvaćen.***

2) ***Predlog:*** Da se u članu 28 stav 3 Statuta Glavnog grada, poslije riječi “davanja” dodaju riječi: “i uzimanja”, iz razloga što u propisima koji regulišu državnu imovinu nema odredbe o uzimanju u zakup već samo o davanju, pa je u dosadašnjoj praksi postojao problem nepostojanja pravnog osnova za realizaciju tih pravnih poslova.

*Stav obrađivača: Predlog* ***nije******prihvaćen,*** *iz razloga što, saglasno članu 34 Zakona o državnoj imovini, opština u vršenju imovinskih prava odlučuje o sticanju i raspolaganju pravima koja joj pripadaju u skladu sa tim zakonom, a navedenim zakonom nije propisano uzimanje imovine u zakup. Statutom Glavnog grada ne može se uvoditi pravni osnov za sticanje, odnosno za korišćenje, upravljanje i raspolaganje imovinom na način koji nije propisan zakonom. Uzimanje imovine u zakup, shodno Zakonu o javnim nabavkama, tretira se kao nabavka robe* *i sprovodi se po proceduri propisanoj tim zakonom.*

3) ***Predlog:*** Da se u članu 18 Nacrta odluke, kojim se mijenja član 48 stav 1 Statuta, na kraju teksta u tački 52 dodaju riječi: “kada ocjeni da je povrijeđeno pravo na lokalnu samoupravu”, kako je i propisano Zakonom o lokalnoj samoupravi.

*Stav obrađivača: Predlog* ***je djelimično prihvaćen****, iz razloga što je u tački 23 istog člana već propisano da Skupština podnosi predlog za ocjenu ustavnosti i zakonitosti akata državnih organa, kada ocijeni da je povrijeđeno pravo na lokalnu samoupravu (što jer predložio i odbornik Vladimir Čađenović predlogom 4), te tačka 52 u članu 48 stav 1 Statuta, postaje suvišna i kao takva je brisana.*

4) ***Predlog:*** Da se u članu 24 stav 2 Nacrta, kojim se vrši izmjena stava 4 člana 82 Statuta, na kraju navedenog stava dodaju riječi: “i druge organe i službe u skladu sa posebnom odlukom gradonačelnika”.

*Stav obrađivača: Predlog* ***je*** ***prihvaćen.***

5) ***Sugestija:*** Da se u članu 28 stav 2 Nacrta preispita ovlašćenje Glavnog grada da propisuje sadržinu pečata opštine Tuzi i njenih organa.

*Stav obrađivača: Sugestija* ***nije prihvaćena****, iz razloga što se navedenom odredbom ne propisuje sadržina pečata opštine Tuzi i njenih organa, već da se pečat opštine Tuzi, njenih organa i organa lokalne uprave ispisuje i na albanskom jeziku, što proizilazi iz člana 11 stav 2 Zakona o manjinskim pravima i slobodama (“Službeni list RCG”, br. 31/06, 38/07 i “Službeni list CG”, br. 2/11 i 8/11). Sadržina pečata opštine u okviru Glavnog grada i njenih organa, propisana je članom 22 Zakona o Glavnom gradu.*

 6) ***Predlog:*** Da se Statutom utvrdi o kojim pitanjima se građani izjašnjavaju na mjesnom referendumu, kao i postupak raspisivanja i sprovođenja mjesnog referenduma, sa sugestijom da se u članu 111 Statuta, kao jedno od pitanja o kojima građani odlučuju na mjesnom referendumu, propiše osnivanje i statusne promjene mjesne zajednice (podjela, spajanje i pripajanje).

*Stav obrađivača: Predlog* ***nije prihvaćen,*** *iz razloga što je članom 107 alineja 2 Statuta propisano da o pokretanju inicijative i predloga za osnivanje mjesnih zajednica i promjenu granica mjesnih zajednica, kao i o donošenju odluke o osnivanju mjesne zajednice, građani odlučuju na zboru građana. Takođe, članovima od 111, 112 i 113 Statuta uređena su pitanja koja se odnose na mjesni referendum i to: za koje se područje može raspisati, o kojim pitanjima, ko predlaže raspisivanje referenduma, koji organ donosi odluku o raspisivanju referenduma i kada je referendum uspio.*

7) ***Predlog:*** Da se u članu 109 Statuta uredi postupak gradskog referenduma.

*Stav obrađivača: Predlog* ***nije prihvaćen****, iz razloga što su pitanja koja se odnose na gradski referendum uređena odredbama čl. 109 i 110 Statuta, i to:* *ko raspisuje gradski referendum, o kojim pitanjima, za koju teritoriju, kako se donosi odluka na referendumu i ko podnosi predlog za raspisivanje referenduma, dok su Zakonom o referendumu, za referendum koji se raspisuje u Glavnom gradu radi prethodnog izjašnjavanja građana o pojedinim pitanjima iz nadležnosti Skupštine Glavnog grada, uređena pitanja: ko sprovodi referendum, ko imenuje i u kojem roku komisiju za sprovođenje referenduma, kojim se aktom određuje broj članova komisije, nadležnost komisije, sastav i nadležnost glasačkih odbora, sprovođenje referenduma, sadržina i forma glasačkog listića, način glasanja, važeći i nevažeći listići, ko utvrđuje i objavljuje rezultat referenduma, koji se podaci javno objavljuju, zaštita prava gerađana u sprovođenju referenduma, pravo podnošenja prigovora, kome i u kojem roku, postupanje nadležne komisije po prigovoru, pravo podnošenja žalbe Ustavnom sudu protiv rješenja nadležne komisije po prigovoru.*

8) ***Primjedba:*** Da se u članu 36 Nacrta preispita rješenje prema kome se odnosi organa opštine i NVO bliže uređuju statutom, iz razloga što su ti odnosi uređeni posebnim odlukama Skupštine (Odluka o finansiranju projekata NVO, Odluka o saradnji i partnerstvu Glavnog grada i NVO i sl.), sa sugestijom da se riječi: “statutom opštine” zamjene riječima: “posebnom odlukom Skupštine Glavnog grada”.

*Stav obrađivača: Primjedba* ***nije prihvaćena,*** *iz razloga što je čl. 2 i 19 Zakona o lokalnoj samoupravi, opština u okviru Glavnog grada definisana kao jedinica lokalne samouprave, a članom 116 je propisno da organi lokalne samouprave sarađuju sa nevladinim organizacijama. S obzirom da se Odlukom o saradnji i partnerstvu Glavnog grada i nevladinih organizacija utvrđuju uslovi, način i postupak ostvarivanja saradnje i partnerstva organa uprave Glavnog grada i nevladinih organizacija prevashodno u izradi opštih akata i razvojnih planova Glavnog, a da je Zakonom o Glavnom gradu (čl. 24 i 29) propisana nadležnost opštine u okviru Glavnog grada da donosi opšte akate, planove i programe razvoja i budžet, proizilazi da je u nadležnosti opštine u okviru Glavnog grada, kao jedinice lokalne samouprave, uređivanje odnosa sa nevladinim organizacijama, kako u pogledu ostvarivanja saradnje i partnersta u izradi navedenih akata, tako i u pogledu finansiranja projekata nevladinih organizacija.*

9) ***Sugestija:*** Da se Nacrt usaglasi sa Zakonom o državnoj imovini u dijelu raspolaganja i korišćenja pokretnih stvari i drugih dobara manje vrijednosti, razmjene i poklona, u smislu člana 30, 32 i 37 tog zakona.

*Stav obrađivača: Sugestija da se Nacrt odluke usaglasi sa članom 30 Zakona o državnoj imovini, u smislu da se Statutom odredi organ koji odlučuje o raspolaganju i korišćenju pokretnih stvari i drugih dobara manje vrijednosti, izuzev davanja poklona,* ***je prihvaćena****, tako što je članom 23 Nacrta u članu 72 Statuta, kojim su utvrđene nadležnosti gradonačelnika, tačka 20 dopunjena riječima:”i odlučuje o raspolaganju i korišćenju pokretnih stvari i drugih dobara manje vrijednosti, izuzev davanja poklona.”*

*Sugestija da se Statut usaglasi sa članom 32 Zakona o državnoj imovini,* ***je prihvaćena,*** *tako što se članom 14 Nacrta, poslije člana 28 Statuta,dodaje novi član 28a,kojim se utvrđuje nadležnost starješine organa uprave Glavnog grada nadležnog za poslove imovine za zaključivanje ugovora o raspolaganju i razmjeni stvari i drugih dobara iz imovine Glavnog grada (član 28a:“Ugovor o raspolaganju i razmjeni stvari i drugih dobara iz imovine Glavnog grada, zaključuje starješina organa uprave Glavnog grada nadležnog za poslove imovine“).*

 *Sugestija da se Nacrt odluke usaglasi sa članom 37 Zakona o državnoj imovini* ***je******prihvaćena****, tako što se članom 18 Nacrta, u članu 48 Statuta novom tačkom 50 utvrđuje nadležnost Skupštine Glavnog grada da propisuje uslove i način davanja poklona domaćim i stranim pravnim i fizičkim licima iz imovine Glavnog grada.*( „50) propisuje uslove i način davanja poklona domaćim i stranim pravnim i fizičkim licima iz imovine Glavnog grada“).

10) ***Predlog:*** Da se u Nacrtu posebnim članom dopuni član 72 stav 1 tačka 10 Statuta, na način što će se poslije riječi: “starješinu” dodati riječi: “i pomoćnika starješine”. Time će se gradonačelniku dati pravni osnov za imenovanje i razrješenje pomoćnika organa uprave, posebnih i stručnih službi.

*Stav obrađivača: Predlog* ***nije prihvaćen****, iz razloga što je Odlukom o organizaciji i načinu rada uprave Glavnog grada propisano da pomoćnika starješine organa uprave i službi, imenuje i razrješava gradonačelnik.*

**VI - SEKRETARIJAT ZA PLANIRANJE I UREĐENJE PROSTORA I ZAŠTITU ŽIVOTNE SREDINE**

1) ***Predlog:*** da se u članu 18 Nacrta odluke, kojim se mijenja član 48 Statuta, isti dopuni odredbama:

* Donosi Lokalni plan zaštite životne sredine i druga strateška dokumenta iz oblasti zaštite životne sredine;
* Donosi Stratešku kartu buke i usvaja Odluku o akustičnom zoniranju grada
* Donosi Lokalni energetski plan i Plan i Program poboljšanja Energetske efikasnosti;
* Donosi Odluku o proglašenju zaštićenih prirodnih dobara na lokalitetima sa jedinstvenim prirodnim odlikama i zaštiti prirodnih vrijednosti.

 *Stav obrađivača: Navedeni predlog je* ***djelimično prihvaćen,*** *na način**da se svi predloženi dokumenti obuhvate jednom tačkom, koja glasi:*

*“10)donosi planove i programe iz oblasti zaštite životne sredine i energetske efikasnosti, donosi stratešku kartu buke, propisuje akustično zoniranje grada, proglašava zaštićena prirodna dobra na lokalitetima sa jedinstvenim prirodnim odlikama.”*

**VII - GRADSKA OPŠTINA GOLUBOVCI**

1) ***Predlog:*** Da se u članu 1 stav 2 Nacrta, riječ “područja” zamijeni riječju “teritorije”, u skladu sa zakonskom terminologijom.

*Stav obrađivača: Predlog* ***je prihvaćen.*** *Ista izmjena sadržana je u predlogu 1 Vaselja Siništaja, odbornika u Skupštini Gradske opštine Tuzi i predlogu 1 Gradske opštine Tuzi.*

2) ***Predlog:*** Da se u Statutu, poslije člana 14 doda novi član 14a, kao upućujuća norma da će se pitanja koja se odnose na simbole opštine u okviru Glavnog grada, praznik opštine, pečat i javna priznanja opštine urediti statutom opštine.

*Stav obrađivača: Predlog* ***nije prihvaćen,*** *iz razloga što**je odredbama člana 21 Zakona o Glavnom gradu propisano da se oblik i sadržina simbola i praznik opštine uređuju statutom opštine u skladu sa zakonom, da se upotreba simbola uređuje aktom skupštine opštine, dok je članom 22 određena sadržina pečata opštine i njenih organa i propisano da se teks pečata ispisuje u skladu sa zakonom kojim se uređuje pitanje pečata državih organa.*

 3) ***Predlog:*** Da se u članu 21 Statuta dopuni nadležnost Glavnog grada da obezbjeđuje način i uslove za razvoj i unapređenje poljoprivrede u saradnji sa nadležnim organima opština u okviru Glavnog grada.

*Stav obrađivača: Predlog* ***nije prihvaćen,*** iz sljedećih razloga: č*lanom 32 stav 1 tačka 23 Zakona o lokalnoj samoupravi propisano je da opština stvara uslove za razvoj poljoprivredne proizvodnje (voćarstvo, povrtlarstvo, maslinarstvo i dr .) i obavlja druge poslove iz ove oblasti. Ista nadležnost utvrđena je za opštine u okviru Glavnog grada odredbom člana 24 Zakona o Glavnom gradu*. *Takođe, članom 127 Zakona o lokalnoj samoupravi je propisano da u vršenju poslova iz sopstvene nadležnosti, lokalne samouprave mogu, na principima dobrovoljnosti i solidarnosti, slobodno sarađivati i udruživati sredstva za vršenje poslova od zajedničkog interesa, u cilju zadovoljavanja potreba lokalnog stanovništva. Shodno, navedenom, proizilazi da predloženo rješenje prevazilazi zakonom definisane okvire odnosa Glavnog grada i opština u okviru Glavnog grada.*

4) ***Predlog:*** Da se izvrši ispravka čl. 27 i 28 Nacrta odluke, budući da je predloženim tekstom izvršena permutacija člana 91 i 92 Statuta, kao i da se član 92 izmijeni tako da glasi: “Opština i njeni organi vrše poslove u skladu sa Statutom opštine, Zakonom o Glavnom gradu, Zakonom o lokalnoj samoupravi i Statutom Glavnog grada (za povjerene poslove)”.

*Stav obrađivača: Predlog* ***nije prihvaćen****, iz razloga što je Komisija izvršila ciljanu permutaciju članova 91 i 92 Statuta, zbog logičkog slijeda normi. Takođe, predlog da se član 92 Statuta izmijeni na predloženi način, ne doprinosi poboljšanju teksta Statuta.*

  **VIII - GRADSKA OPŠTINA TUZI**

1) ***Predlog:*** Da se u članu 1 stav 2 Nacrta riječ “područja”, zamijeni riječju “teritorije”.

*Stav obrađivača: Predlog* ***je******prihvaćen.*** *Ista izmjena sadržana je u predlogu 1 Vaselja Siništaja, odbornika u Skupštini Gradske opštine Tuzi i predlogu 1 Gradske opštine Golubovci.*

2) ***Predlog:*** Da se u članu 5 Nacrta, poslije stava 2 doda novi stav koji glasi: “Granice područja naselja i nazivi naselja opštine utvrđuju se odlukom Skupštine opštine.”

*Stav obrađivača: Predlog* ***nije prihvaćen****, iz sljedećih razloga: imajući u vidu odredbe člana 2 Zakona o teritorijalnoj organizaciji Crne Gore i člana 19 Zakona o lokalnoj samoupravi, evidentno je da je opština u okviru Glavnog grada jedinica lokalne samouprave, što znači da shodno tome, kao i odredbama člana 9 stav 2 i člana 10 stav 1 Zakona o teritorijalnoj organizaciji Crne Gore (kojima je propisano da se granice i nazivi naselja određuje skupština jedinice lokalne samouprave), skupština opštine ima ovlašćenje da utvrđuje granice područja naselja opštine i nazive naselja opštine, te je propisivanje tog ovlašćenja Statutom Glavnog grada suvišno.*

3) ***Predlog:*** Da se u članu 7 Nacrta, poslije stava 2, doda novi stav koji glasi: “U organima Glavnog grada, u službenoj upotrebi su srpski, bosanski, albanski i hrvatski jezik.”

*Stav obrađivača: Predlog* ***nije prihvaćen****, iz razloga navedenih u obrazloženju predloga 5 Vladimira Vujovića.*

 **IX - CENTAR ZA RAZVOJ NEVLADINIH ORGANIZACIJA**

1) ***Predlog:*** Da se u članu 122 u stavu 1 Statuta, dodaju nove alineje, kojima se utvrđuju oblici saradnje organa Glavnog grada sa nevladinim organizacijama, i to:

“1. konsultovanjem nevladinog sektora o programima razvoja lokalne samouprave i nacrtima opštih akata koje donosi skupština;

2. učešćem u radu radnih grupa za izradu propisa, planova, programa i projekata;

3.organizovanjem zajedničkih javnih rasprava, okruglih stolova, seminara i sl.;

4. obezbjeđivanjem prostora i drugih uslova za rad;

5. osnivanjem Savjeta za saradnju Glavnog grada i nevladinih organizacija”.

 *Stav obrađivača: Predlog* ***nije prihvaćen,*** *iz razloga što su navedeni oblici saradnje Glavnog grada i nevladinih organizacija definisani članom 116 Zakona o lokalnoj samoupravi (izuzev tačke 7, koja je već predložena ovim nacrtom), a članom 122 Stauta se utvrđuju dodatni oblici saradnje, pored zakonom, utvrđenih.*

2) ***Predlog:***  Da se u članu 122 Statuta, nakon stava 1 doda novi stav 2, koji glasi:

“Za finansiranje projekata nevladinih organizacija od interesa za lokalno stanovništvo, iz budžeta opštine se izdvaja na godišnjem nivou najmanje 1% tekućeg godišnjeg budžeta Glavnog grada”.

 *Stav obrađivača: Predlog* ***nije prihvaćen,*** *iz razloga što navedeno pitanje nije statutarna materija, već se sredstva za finansiranje nevladinih organizacija opredjeljuju odlukom o Budžetu ili odlukom kojom se utvrđuju uslovi, način i kriterijumi raspodjele sredstava nevladinim organizacijama, odnosno odlukom o finansiranju nevladinih organizacija, što je slučaj i sa lokalnim samoupravama koje su navedene kao primjer definisanja procenta godišnjeg izdvajanja sredstava iz budžeta za finansiranje projekata nevladinih organizacija (opštine Herceg Novi, Ulcinj, Pljevlja).*

3) ***Predlog:*** Da se u članu 122 Statuta, nakon stava 3, dodaju stavovi 4, 5 i 6, koji glase:

“Informisanje, konsultovanje nevladinih organizacija i učešće u radu radnih grupa za pripremu normativnih akata ili izradu projekata i programa bliže se uređuje posebnim aktom koji donosi Skupština Glavnog grada.

Obezbjeđivanje prostora i drugih uslova za rad nevladinih organizacija bliže se uređuje posebnim aktom koji donosi Skupština Glavnog grada.

Za potrebe razvoja nevladinih organizacija i unapređenja saradnje sa organima lokalne samuprave, u lokalnoj samoupravi se formira Savjet za saradnju sa nevladinim organizacijama čiji se način konstituisanja i rada bliže uređuje posebnim aktom opštine”.

 *Stav obrađivača: Predlog* ***nije prihvaćen,*** *iz razloga što se članom 122 Statuta definišu oblici saradnje Glavnog grada i nevladinih organizacija, za čiju je realizaciju Skupština Glavnog grada donijela posebne odluke: Odluku o saradnji i partnerstvu Glavnog grada i NVO i Odluku o osnivanju Savjeta za saradnju Glavnog grada i NVO, dok je u pripremi i odluka o davanju na korišćenje prostora u vlasništvu Glavnog grada bez naknade, te je propisivanje osnova za donošenja ovih akata, suvišno. Takođe, pravni osnov za donošenje Odluke o saradnji i Odluke o osnivanju Savjeta je član 116 stav 2 tačka 3 Zakona o lokalnoj samoupravi, koji se odnosi na saradnju organa lokalne samouprave i nevladinih organizacija omogućavanjem učešća u radu radnih grupa za primjenu normativnih akata ili izradu projekata i programa.*

4)***Primjedba:***  Izmjena člana 126 Statuta koju propisuje član 36 Nacrta odluke, tako da glasi: „Odnosi organa opštine i nevladinih organizacija bliže se uređuju statutom opštine” nije adekvatna, imajući u vidu da bi zahtijevala da svi oblici saradnje, u skladu sa ovom izmjenom budu precizno definisani Statutom Glavnog grada.

*Stav obrađivača: Primjedba* ***je prihvaćena,*** *tako da je članom 36 Nacrta izmijenjen član 126 Statuta i riječi: “bliže se uređuju”, zamjenjene riječima: “uređuju se”.*

**X - MJEŠTANI NASELJA “VRANJINA”**

1) ***Predlog:*** Da se izmijeni član 3 stav 3 alineja 3 Statuta Glavnog grada, kojom je predviđeno da naselje Vranjina teritorijalno pripadne opštini u okviru Glavnog grada Golubovci, a ne Glavnom gradu. Mještani zahtijevaju da se definiše da naselje Vranjina teritorijalno pripada Glavnom gradu.

*Stav obrađivača: Predlog* ***nije prihvaćen****, iz razloga što je Zakonom o teritorijalnoj organizaciji Crne Gore, naselje Vranjina svrstano u okviru naselja koja teritorijalno pripadaju Golubovcima kao opštini u okviru Glavnog grada.*

**XI - ČEDOMIR BOGIĆEVIĆ**

 1) ***Predlog:*** U članu 7 Nacrta korišćenje jezika u službenoj upotrebi ne treba vezivati za poseban zakon, kada je u pitanju Skupština Glavnog grada, već za Statut Glavnog grada („na način predviđen Statutom Glavnog grada“).

2) ***Predlog:*** U članu 9 Nacrta, kod davanja na javnu raspravu nacrta akata iz nadležnosti organa opštine Tuzi na albanskom jeziku, brisati riječi „u skladu sa zakonom“ i stipulisati uređenje „na način predviđen Statutom Glavnog grada“ (razlozi kao pod tačkom 1).

3) ***Predlog:*** Utvrditi posebnu stipulaciju odredbe koja bi predvidjela obavezu da se i nacrti akata iz nadležnosti Glavnog grada, objavljuju na albanskom jeziku.

*Stav obrađivača: Predlozi 1,2 i 3 nijesu prihvaćeni iz razloga koji su dati za predlog broj 5 odbornika Vladimira Vujovića.*

4) ***Predlog:*** U članu 18 Nacrta dodati posebnu tačku u stavu 1 koja će predvidjeti staranje Skupštine Glavnog grada da se u obrazovno vaspitnim ustanovama albanski jezik, od pripadnika većinskog naroda, uči kao fakultativni, a sve u saradnji sa prosvjetnim organima centralnih administrativnih vlasti.

 *Stav obrađivača: Predlog* ***nije prihvaćen****, iz razloga što navedeno pitanje nije u nadležnosti skupštine jedinice lokalne samouprave.*

**KOMISIJA ZA IZRADU IZMJENA I DOPUNA STATUTA GLAVNOG GRADA**

STATUT

GLAVNOG GRADA

("Službeni list RCG - opštinski propisi", br. 28/06 od 21.07.2006, Službeni list Crne Gore - opštinski propisi", br. 39/10 od 03.12.2010, 18/12 od 12.06.2012)

Prečišćeni tekst Statuta Glavnog grada obuhvata sljedeće propise:

1. Statut Glavnog grada ("Službeni list RCG - opštinski propisi", br. 28/06 od 21.07.2006),

2. Odluka o izmjenama i dopunama Statuta Glavnog Grada ("Službeni list Crne Gore - opštinski propisi", br. 39/10 od 03.12.2010),

3. Odluka o dopuni Statuta Glavnog grada ("Službeni list Crne Gore - opštinski propisi", br. 18/12 od 12.06.2012), u kojima je naznačen njihov dan stupanja na snagu.

STATUT

GLAVNOG GRADA

("Službeni list RCG - opštinski propisi", br. 28/06 od 21.07.2006, Službeni list Crne Gore - opštinski propisi", br. 39/10 od 03.12.2010, 18/12 od 12.06.2012)

I - OPŠTE ODREDBE

Član 1

U Podgorici, glavnom gradu Crne Gore, građani ostvaruju lokalnu samoupravu, radi zadovoljavanja potreba od neposrednog i zajedničkog interesa utvrđenih zakonom i Statutom.

Građani Glavnog grada sa područja gradskih opština Golubovci i Tuzi ostvaruju lokalnu samoupravu i u tim gradskim opštinama, u skladu sa zakonom, Statutom i statutarnom odlukom.

Član 2

Statutom se uređuju: prava i dužnosti Glavnog grada i način njihovog ostvarivanja; poslovi i način odlučivanja lokalnog stanovništva; način i uslovi vršenja poslova, organizacija i način rada organa Glavnog grada, način donošenja propisa, način povjeravanja određenih poslova gradskim opštinama, način povjeravanja određenih poslova radnim tijelima Skupštine; način obezbjeđenja javnosti rada organa Glavnog grada i javnih službi; finansiranje Glavnog grada, ustanovljenje simbola Glavnog grada, praznik Glavnog grada i način njegovog obilježavanja, upotreba jezika i pisma i druga pitanja od značaja za funkcionisanje lokalne samouprave u Glavnom gradu.

Ovim statutom uređuje se organizacija organa gradske opštine, način njenog rada i odlučivanja, finansiranje, odnosi organa Glavnog grada i organa gradske opštine i druga pitanja od značaja za funkcionisanje gradske opštine.

II - PRAVNI STATUS

1. Teritorija i sjedište Glavnog grada

Član 3

Glavni grad obuhvata teritoriju Opštine Podgorica koju čine mjesta i samostalna naselja utvrđena posebnim zakonom.

Područja i nazivi naselja utvrđuju se odlukom Skupštine Glavnog grada.

U okviru zakonom utvrđene teritorije Glavnog grada su područja gradskih opština Golubovci i Tuzi.

Područje Gradske opštine Golubovci obuhvata: Golubovce, koji su i sjedište Gradske opštine, Balabane, Berislavce, Bijelo Polje, Bistricu, Vukovce, Gostilj, Goričane, Kurilo, Mojanoviće, Ponare, Šušunju, Mahalu, Mataguže, zatim LJajkoviće, Srpsku, Botun i Mitroviće, osim dijela koji je u zahvatu Generalnog urbanističkog plana Podgorice.

Područje Gradske opštine Tuzi obuhvata: Tuzi, koje su i sjedište Gradske opštine, Arzu, Barlaj, Vuksanlekiće, Gornja Selišta, Gornji Milješ, Gurec, Zatrijebač, Budzu, Benkaj, Delaj, Mužečku, Nik Maraš, Stjepovo, Koće, Dinošu, Donja Selišta, Donji Milješ, Drume, Krševo, Lovku, Pankalu, Pikalju, Priftu, Pothum, Skorać, Spinju, Traboin, Nabojin, Helmicu, Šipčanik, Vranj, Vladne, Drešaj, Dušiće, Kotrabudan, Omerbožoviće, Sukuruć, Cijevnu i Kuće Rakića, osim dijela koji je u zahvatu Generalnog urbanističkog plana Podgorice.

Ako se granicom zahvata Generalnog urbanističkog plana Podgorice dijeli naseljeno mjesto iz stava 4 i 5 ovog člana, koje predstavlja jedinstvenu komunalnu cjelinu, građani sa područja dijela naseljenog mjesta u zahvatu Generalnog urbanističkog plana Podgorice, pravo na lokalnu samoupravu ostvaruju u gradskoj opštini.

Član 4

Glavni grad ima svojstvo pravnog lica.

Sjedište Glavnog grada je u Podgorici, ulica NJegoševa broj 13.

2. Simboli Glavnog grada

Član 5

Glavni grad ima grb i zastavu.

Grb je u obliku srebrnog štita, sa dvije horizontalne i jednom četvorostruko izlomljenom linijom plave boje u vidu geometrizovanog meandra postavljene od donjeg ka gornjem pojasu štita. Iznad štita je zlatna zidna kruna, trostrukog kamenog sloga, sa tri merlona. Na kruni se nalazi dijadema dekorisana dragim kamenjem. Centralni dragi kamen je crvene boje. Crveni i po dva plava draga kamena su veći, dok su zeleni i ostali crveni manji. Štit pridržavaju dva srebrna lava u uspravnom položaju čije su šape oslonjene na postament koji čini preplet lente i grančica vinove loze. Vinova loza je zlatna, dok je lice lente srebrno, a naličje plavo.

Zastava je bijele osnove, sa dvije horizontalne i jednom prelomljenom plavom prugom. Zastava ima proporcijski odnos 1: 2. Širina pruga na zastavi iznosi jednu dvanaestinu visine zastave. Prva pruga je postavljena osno na granici prve i druge četvrtine visine barjaka. Ka vrhu smjenjuju se pruge modularne širine.

Upotreba grba i zastave uređuje se posebnom odlukom.

Član 6

Praznik Glavnog grada je 19. decembar, dan kada je Podgorica, 1944. godine, oslobođena od fašizma.

3. Pečat Glavnog grada

Član 7

Glavni grad, organi Glavnog grada i organi uprave Glavnog grada imaju pečat.

Pečat Glavnog grada je okruglog oblika, prečnika 32 mm i sadrži naziv: Crna Gora, Glavni grad Podgorica, Podgorica.

U sredini pečata je grb Glavnog grada.

Pečat organa Glavnog grada i pečat organa uprave Glavnog grada, pored elemenata iz stava 2 i 3 ovog člana, sadrži i naziv organa.

Skupština Glavnog grada posebnom odlukom uređuje: izradu, upotrebu, čuvanje, uništavanje pečata i druga pitanja koja se odnose na upotrebu pečata.

4. Javna priznanja Glavnog grada

Član 8

Građanima Glavnog grada i drugim licima, lokalnim zajednicama, ustanovama i pravnim licima mogu se dodjeljivati javna priznanja za uspjehe u radu i djelovanju, kojima se doprinosi razvoju određenih djelatnosti, a samim tim i razvoju Glavnog grada kao cjeline.

Član 9

Javna priznanja su:

 - proglašenje počasnim građaninom;

 - Nagrada "19. decembar; "

 - ostale nagrade.

Član 10

Javna priznanja se mogu dodjeljivati i državljanima drugih zemalja, gradovima, međunarodnim organizacijama i organizacijama drugih država.

Član 11

Počasnim građaninom Glavnog grada može se proglasiti lice koje je posebno zaslužno za razvoj vrijednosti demokratskog društva, istorijskih događaja i tradicije, položaja i ugleda Glavnog grada, njegovog odnosa sa drugim gradovima u zemlji i inostranstvu.

O proglašenju za počasnog građanina odlučuje Skupština Glavnog grada.

Predlog za proglašenje počasnim građaninom mogu podnijeti: građani, udruženja građana, odbornik u Skupštini Glavnog grada, gradonačelnik, skupština gradske opštine, organi državne vlasti, privredna društva i ustanove.

Postupak za proglašenje počasnim građaninom sprovodi nadležno tijelo Skupštine Glavnog grada.

Član 12

Počasnom građaninu uručuje se povelja.

Povelja je pravougaonog oblika, urađena na pergamentu, ispisana kaliografski, sa posrebrenim pločicama na kojima su grb Republike Crne Gore i grb Glavnog grada.

Povelja počasnom građaninu uručuje se na svečan način, na posebnoj sjednici Skupštine.

Član 13

Nagrada "19. decembar", dodjeljuje se povodom Praznika Glavnog grada, za najviše zasluge i postignute rezultate u teorijskom i praktičnom radu i djelovanju u svim oblastima ljudskog stvaralaštva.

O dodjeli Nagrade "19. decembar", odlučuje žiri koji imenuje Skupština Glavnog grada.

Uslovi, način i postupak za dodjelu Nagrade utvrđuje se posebnom odlukom Skupštine.

Član 14

Odlukom Skupštine Glavnog grada ustanovljavaju se ostala priznanja (povelja Glavnog grada, studentske, sportske, kulturne i druge nagrade) i uređuju uslovi i način njihove dodjele.

III - UPOTREBA JEZIKA I PISMA

Član 15

U Skupštini Glavnog grada i skupštini gradske opštine, pored upotrebe službenog jezika, odborniku pripadniku manjine, obezbijediće se i upotreba svog jezika, u skladu sa zakonom.

Član 16

Organi uprave Glavnog grada su dužni da pripadniku manjine obezbijede korišćenje i svog jezika i pisma u upravnom postupku, kod izdavanja javnih isprava i vođenja službene evidencije, u skladu sa zakonom.

U Gradskoj opštini Tuzi u službenoj upotrebi je i albanski jezik.

Član 17

Nacrti akata daju se na javnu raspravu na službenom jeziku i na jeziku manjine, u skladu sa zakonom.

Rasprava o aktima iz prethodnog stava vodi se i na jeziku manjine, u skladu sa zakonom.

Član 18

Opšti akti koje donose organi lokalne samouprave u Glavnom gradu i u gradskoj opštini, pišu se i objavljuju na službenom jeziku i na jeziku manjine, u skladu sa zakonom.

IV - PRAVA I DUŽNOSTI GLAVNOG GRADA

Član 19

Pravo i dužnost Glavnog grada je da obezbjeđuje zadovoljavanje potreba od neposrednog i zajedničkog interesa za lokalno stanovništvo.

Poslove iz svoje nadležnosti Glavni grad vrši preko svojih organa, organa gradske opštine, organa mjesne zajednice i javnih službi u skladu sa zakonom, ovim statutom i drugim aktima.

V - POSLOVI GLAVNOG GRADA

Član 20

Glavni grad samostalno obavlja poslove lokalne samouprave koji su od neposrednog i zajedničkog interesa za lokalno stanovništvo, u skladu sa zakonom i ovim statutom.

Glavni grad donosi:

 1) planove i programe razvoja;

 2) program uređivanja građevinskog zemljišta;

 3) prostorne i urbanističke planove;

 4) budžet i završni račun budžeta;

 5) plan kapitalnih poboljšanja i investicionu politiku;

 6) višegodišnji investicioni plan

 7) planove i programe u pojedinim upravnim oblastima, u skladu sa posebnim zakonima;

 8) program razvoja i zaštite životne sredine.

Član 21

Glavni grad uređuje:

 1. uslove za obavljanje i razvoj komunalnih djelatnosti;

 2. vršenje poslova uređenja, korišćenja i zaštite građevinskog zemljišta;

 3. uslove građenja i upotrebu objekata;

 4. korišćenje poslovnog prostora;

 5. odnose u vezi sa izgradnjom i postavljanjem privremenih i drugih objekata;

 6. poslove utvrđivanja, naplate i kontrole lokalnih javnih prihoda;

 7. javni prevoz putnika u lokalnom saobraćaju;

 8. uslove za obavljanje auto taksi prevoza;

 9. uslove za linijsku plovidbu na svojoj teritoriji;

 10. socijalnu zaštitu koja se odnosi na kućnu njegu i kućnu pomoć starim i licima sa invaliditetom, rješavanje stambenih pitanja lica u stanju socijalne potrebe i dodatnih oblika socijalne zaštite;

 11. odnose u oblasti stanovanja, stvara uslove za održavanje i zaštitu stambenih zgrada i zaštitu prava etažnih vlasnika;

 12. radno vrijeme i uslove za rad objekata koji pružaju usluge građanima;

 13. uslove za zaštitu spomenika i spomen obilježja lokalnog značaja;

 14. uslove za očuvanje, korišćenje, upravljanje i unapređivanje područja sa prirodnim ljekovitim svojstvima;

 15. uslove za održavanje javnih sajmova lokalnog značaja.

Glavni grad obezbjeđuje:

 1. uslove za razvoj preduzetništva;

 2. uslove za očuvanje i zaštitu prirodnih vrijednosti;

 3. uslove za zaštitu od elementarnih nepogoda, požara, eksplozija, havarija i drugih akcidentnih i vanrednih događaja i stvara uslove za njihovo otklanjanje;

 4. nadzor i zaštitu od buke;

 5. dječju zaštitu koja se odnosi na odmor i rekreaciju djece, smještaj, ishranu i druge dodatne oblike dječje zaštite;

 6. uslove za unapređivanje sporta i fizičke kulture, rekreaciju djece, omladine i odraslih, izgradnju i održavanje objekata fizičke kulture i razvijanje međuopštinske sportske saradnje;

 7. uslove za razvoj bibliotekarstva i arhivske djelatnosti od lokalnog značaja;

 8. uslove za razvoj izdavačke djelatnosti;

 9. uslove za informisanje lokalnog stanovništva.

Član 22

U okviru sopstvenih nadležnosti Glavni grad vrši sljedeće poslove:

 1. upravlja, raspolaže i štiti lokalnu imovinu;

 2. utvrđuje javni interes za eksproprijaciju nepokretnosti za lokalne potrebe;

 3. vrši poslove inspekcijskog nadzora;

 4. propisuje prekršaje za povrede svojih propisa i vodi prekršajni postupak;

 5. organizuje pružanje pravne pomoći građanima;

 6. vodi evidencije stanovništva, biračke spiskove i druge evidencije, u skladu sa zakonom;

 7. izdaje vodoprivredne uslove, vodoprivredne saglasnosti i vodoprivredne dozvole;

 8. vodi evidenciju komunalnih i otpadnih voda, korisnika i zagađivača vodoprivrednih objekata i postrojenja i druge poslove;

 9. stara se o zaštiti erozivnih područja;

 10. ustanovljava javna priznanja i nagrade;

 11. obezbjeđuje, preko nadležnih organa lokalne samouprave davanje mišljenja o zakonima kojima se uređuju pitanja od interesa za lokalnu samoupravu;

 12. odlučuje o pravima i obavezama građana u poslovima iz svoje nadležnosti;

 13. stara se o zadovoljavanju određenih potreba i u drugim oblastima od neposrednog interesa za građane;

 14. vrši i druge poslove u skladu sa potrebama i interesima lokalnog stanovništva.

Član 23

Za vršenje poslova od neposrednog interesa za lokalno stanovništvo Glavni grad obrazuje organe uprave Glavnog grada.

Glavni grad može osnivati javne službe u skladu sa zakonom.

Glavni grad osniva lokalnu turističku organizaciju u skladu sa zakonom.

Član 24

Uslove i obim obavljanja sopstvenih poslova, Glavni grad obezbjeđuje u skladu sa potrebama lokalne zajednice, kroz strateške i razvojne planove i programe.

Član 25

Organi Glavnog grada sarađuju sa državnim organima i usklađuju vršenje poslova iz svoje nadležnosti, kroz programe razvoja i investicione projekte u oblastima utvrđenim Zakonom o Glavnom gradu (u daljem tekstu: Zakon).

Radi realizacije programa razvoja i investicionih projekata iz stava 1 ovog člana, Glavni grad i Vlada Crne Gore, zaključuju sporazum.

O sprovođenju sporazuma iz prethodnog stava zaključuje se ugovor u skladu sa Zakonom.

Član 26

Zbog posebnog značaja koji Glavni grad ima za Državu, organi Glavnog grada sa nadležnim državnim organima, u skladu sa Zakonom, usklađuju sprovođenje poslova iz svoje nadležnosti u dijelu stvaranja uslova za razvoj Glavnog grada, predstavljanja Glavnog grada u protokolarnim i promotivnim situacijama i u poslovima međudržavne i međunarodne saradnje, kao i u dijelu organizovanja i sprovođenja priredbi i proslava državnog karaktera.

Član 27

Glavni grad vrši i prenesene i povjerene poslove državne uprave u skladu sa zakonom i aktom Vlade.

VI - IMOVINA GLAVNOG GRADA

Član 28

Imovinu Glavnog grada čine nepokretne i pokretne stvari, novčana sredstva, hartije od vrijednosti i druga imovinska prava, u skladu sa zakonom.

Imovinom Glavnog grada raspolaže Skupština Glavnog grada, u skladu sa zakonom.

Skupština Glavnog grada može prenijeti pravo davanja imovine u zakup i pravo prodaje pokretnih stvari na nadležne organe uprave Glavnog grada, u skladu sa posebnom odlukom.

Odluku o pribavljanju imovine u okviru za to namjenski planiranih sredstava u budžetu Glavnog grada donosi gradonačelnik Glavnog grada.

Organi iz stava 2, 3. i 4. obavezni su upravljati i raspolagati imovinom savjesno u skladu sa njenom prirodom i namjenom.

Član 29

Glavni grad vodi evidenciju o svojoj imovini u skladu sa zakonom.

Poslove upravljanja i korišćenja imovine Glavnog grada vrši organ uprave Glavnog grada nadležan za poslove imovine, u skladu sa zakonom.

Organ iz stava 2 ovog člana vrši procjenu vrijednosti nepokretnih stvari u imovini Glavnog grada.

VII - FINANSIRANJE GLAVNOG GRADA

Član 30

Za vršenje poslova iz sopstvene nadležnosti Glavnom gradu pripadaju sredstva u skladu sa zakonom.

Glavni grad ima budžet.

Budžet donosi Skupština Glavnog grada.

Za izvršenje budžeta odgovoran je gradonačelnik Glavnog grada.

Za namjensko korišćenje budžetskih sredstava odgovoran je starješina organa uprave Glavnog grada nadležan za poslove budžeta/finansija.

Glavni grad se može zaduživati u skladu sa zakonom.

Član 31

Nadzor nad izvršenjem budžeta i namjenskim korišćenjem sredstava koja se budžetom raspoređuju za pojedine namjene vrši Skupština Glavnog grada.

Nadzor iz stava 1 ovog člana se obavlja:

 - dostavljanjem Skupštini polugodišnjeg izvještaja o izvršenju budžeta i investicione politike i

 - dostavljanjem Skupštini završnog računa budžeta.

Skupština može na predlog predsjednika Skupštine i jedne trećine odbornika, uz odgovarajuće obrazloženje i prije roka utvrđenog u stavu 2 ovog člana, zahtijevati dostavljanje izvještaja o realizaciji i korišćenju budžetskih sredstava.

Član 32

Nadzor nad finansijskim, materijalnim i računovodstvenim poslovanjem korisnika budžeta, u pogledu namjene, obima i dinamike korišćenja sredstava vrši gradonačelnik Glavnog grada.

Nadzor iz stava 1. ovog člana vrši se podnošenjem periodičnih izvještaja korisnika budžeta gradonačelniku Glavnog grada i nadzorom gradonačelnika Glavnog grada, kod ovih korisnika, preko ovlašćenog službenika.

VIII - ORGANI GLAVNOG GRADA

Član 33

Organi Glavnog grada su:

 - Skupština Glavnog grada (u daljem tekstu: Skupština)

 - gradonačelnik Glavnog grada (u daljem tekstu: gradonačelnik)

1. Skupština Glavnog grada

Član 34

Skupština je predstavnički organ građana koji funkciju vrši u skladu sa Ustavom, zakonom i ovim statutom.

Skupštinu čine odbornici koje biraju građani na period od četiri godine, u skladu sa zakonom.

Član 35

Prvu sjednicu Skupštine poslije završenih izbora, saziva predsjednik Skupštine prethodnog saziva, u roku od 30 dana od dana održavanja izbora.

Saziv za prvu sjednicu dostavlja se novoizabranim odbornicima narednog dana od dana podnošenja Izvještaja Izborne komisije Glavnog grada o sprovedenim izborima, a sjednica se održava najkasnije pet dana od dana upućivanja saziva odbornicima.

Prvom sjednicom Skupštine, do izbora predsjednika Skupštine predsjedava najstariji odbornik (predsjedavajući).

Član 35a

Ukoliko se sjednica ne sazove u roku iz člana 35 ovog Statuta, sjednicu saziva Vlada.

Sjednicom iz prethodnog stava predsjedava najstariji odbornik Skupštine.

Član 36

Na prvoj sjednici Skupštine, predsjedavajući konstatuje da je Izborna komisija Glavnog grada podnijela Izvještaj o sprovedenim izborima i objavljuje da je podnošenjem Izvještaja Izborne komisije započeo mandat novoizabranim odbornicima, a potom se vrši izbor predsjednika i sekretara Skupštine.

Konstatovanje mandata odbornika prilikom popune odborničkog mjesta u toku trajanja mandata Skupštine izvršeno je kada se Skupština upozna sa Izvještajem Izborne komisije.

1. 2. Prava i dužnosti odbornika

Član 37

Odbornik ima pravo i dužnost da učestvuje u radu Skupštine i njenih radnih tijela, predlaže Skupštini razmatranje pitanja iz njene nadležnosti, podnosi predloge za donošenje odluka i drugih akata, postavlja pitanja u vezi sa radom organa Glavnog grada, vrši i druge poslove u skladu sa zakonom, ovim statutom i Poslovnikom o radu.

Odbornik može da učestvuje i u radu radnih tijela u kojima nije član, bez prava odlučivanja.

Član 38

Odbornik ima pravo da traži obavještenje od predsjednika Skupštine, predsjednika radnog tijela i sekretara Skupštine o pitanjima koja se odnose na poslove iz okvira prava i dužnosti organa Glavnog grada i uprave Glavnog grada koja su mu potrebna radi ostvarivanja funkcije odbornika.

Zahtjev iz prethodnog stava odbornik podnosi u pisanoj formi, a nadležni organ je dužan da dV pisani odgovor u roku od deset dana.

Član 39

U vršenju funkcije odbornika Služba Skupštine obezbjeđuje uslove potrebne za ostvarivanje funkcije odbornika, i to:

 - pruža pomoć odborniku u izradi predloga koje podnosi Skupštini i radnom tijelu i pomaže u vršenju drugih poslova koje im povjeri radno tijelo ili Skupština;

 - obezbjeđuje korišćenje potrebne dokumentacije za pitanja koja su na dnevnom redu Skupštine i radnog tijela i za ostvarivanje odborničke funkcije;

 - daje stručna objašnjenja o pojedinim problemima na koje nailaze u toku rada Skupštine.

Član 40

Odborniku se izdaje odbornička legitimacija.

Oblik i sadržina odborničke legitimacije utvrđuje se Poslovnikom Skupštine.

Odbornik Skupštine ima pravo na naknadu za rad, u skladu sa posebnom odlukom Skupštine.

Član 41

Odbornik podnosi ostavku u pisanom obliku predsjedniku Skupštine.

Predsjednik Skupštine ostavku odmah dostavlja odbornicima i Izbornoj komisiji Glavnog grada.

Član 42

Skupština, na prvoj narednoj sjednici, konstatuje prestanak mandata odborniku koji je podnio ostavku i u drugim slučajevima prestanka mandata utvrđenim zakonom.

1. 3. Odborničko pitanje

Član 43

Odbornik ima pravo da postavi odborničko pitanje na sjednici Skupštine predsjedniku Skupštine, gradonačelniku, glavnom administratoru, starješini organa uprave Glavnog grada, rukovodiocu javne službe i drugih organizacija čiji je osnivač Glavni grad.

Odborničko pitanje može se odnositi na rad organa Glavnog grada, organa uprave Glavnog grada, organizacija i javnih službi čiji je osnivač Glavni grad.

Odborničko pitanje se postavlja u pisanoj formi.

Član 44

Odbornik ima pravo da na sjednici Skupštine postavi najviše dva odbornička pitanja.

Član 45

Postupak i način postavljanja odborničkih pitanja i odgovor na njih uređuje se Poslovnikom Skupštine Glavnog grada.

1. 4. Javnost rada Skupštine

Član 46

Rad Skupštine je javan.

Radio i drugi elektronski mediji imaju pravo da direktno prenose sjednice Skupštine.

Skupština i njena radna tijela isključiće javnost iz svog rada u slučajevima kada se razmatraju materijali čija je povjerljivost propisana zakonom.

Član 47

Konferenciju za štampu u Skupštini može održati predsjednik i sekretar Skupštine, predsjednik radnog tijela Skupštine, predsjednik kluba odbornika ili odbornik koga on ovlasti.

1. 5. Poslovi Skupštine

Član 48

Skupština:

 - donosi Statut

 - donosi propise i druge opšte akte

 - donosi planove i programe razvoja Glavnog grada

 - donosi lokalna planska dokumenta

 - donosi program uređenja prostora

 - donosi Budžet i završni račun Budžeta

 - donosi plan kapitalnih poboljšanja i utvrđuje investicionu politiku

 - uvodi lokalne javne prihode i utvrđuje visinu poreza, taksa i naknada

 - raspolaže imovinom Glavnog grada

 - utvrđuje uslove za osnivanje mjesnih zajednica i daje saglasnost na odluke o osnivanju

 - raspisuje referendum za teritoriju Glavnog grada ili za dio teritorije

 - odlučuje o građanskoj inicijativi

 - odlučuje o raspisivanju samodoprinosa za teritoriju Glavnog grada

 - osniva javne službe, organe i organizacije za obavljanje poslova iz okvira nadležnosti Glavnog grada

 - daje saglasnost na statutarnu odluku gradske skupštine

 - daje saglasnost na finansijski plan i završni račun finansijskog plana gradske opštine

 - daje saglasnost za zaduživanje javnih službi čiji je osnivač

 - odlučuje o zaduživanju i davanju garancija u skladu sa zakonom

 - zaključuje sporazum sa Vladom Crne Gore o realizaciji razvojnih i investicionih projekata u oblastima utvrđenim Zakonom

 - vrši verifikaciju mandata i odlučuje o pravima odbornika

 - bira i razrješava predsjednika Skupštine i gradonačelnika, imenuje sekretara Skupštine i članove radnih i savjetodavnih tijela

 - podnosi predlog za ocjenu ustavnosti i zakonitosti akata državnih organa, kada ocijeni da je povrijeđeno pravo na lokalnu samoupravu

 - razmatra izvještaj gradonačelnika

 - razmatra izvještaje o radu javnih službi čiji je osnivač Glavni grad

 - donosi Poslovnik o radu

 - donosi etički kodeks

 - daje autentično tumačenje propisa koje donosi

 - obrazuje stalna i povremena radna tijela za razmatranje pitanja iz svoje nadležnosti

 - uređuje i obezbjeđuje obavljanje komunalnih djelatnosti i njihov razvoj, uređuje uslove i način organizovanja poslova u obavljanju komunalnih djelatnosti i odlučuje o povjeravanju obavljanja komunalnih djelatnosti

 - utvrđuje opšte uslove za uređivanje naselja na teritoriji Glavnog grada, korišćenje javnih i drugih površina i uslove i način korišćenja prostora za parkiranje

 - propisuje uslove i način davanja na privremeno korišćenje gradskog građevinskog zemljišta i donosi program privremenog korišćenja gradskog građevinskog zemljišta

 - propisuje uslove i način izgradnje i postavljanja privremenih objekata

 - donosi godišnji program o pribavljanju nepokretnosti za potrebe Glavnog grada

 - odlučuje o ustanovljavanju i dodjeljivanju javnih priznanja i nagrada i zvanja počasnog građanina

 - propisuje radno vrijeme ugostiteljskih, trgovinskih i zanatskih objekata

 - obrazuje Službu za poslove Skupštine

 - donosi odluku o osnivanju Savjeta za razvoj i zaštitu lokalne samouprave

 - donosi odluku o čuvanju, upotrebi i uništavanju pečata

 - donosi odluku o upotrebi simbola

 - utvrđuje način i postupak učešća građana u vršenju javnih poslova

 - donosi program podizanja spomen-obilježja

 - utvrđuje nazive naselja, ulica i trgova

 - donosi odluku o komunalnoj policiji

 - donosi odluku o broju odbornika u Skupštini Glavnog grada i u skupštinama gradskih opština

 - donosi odluku o emisiji hartija od vrijednosti

 - imenuje i razrješava organe upravljanja, nadzorne odbore i organe rukovođenja u javnim službama, odnosno daje saglasnost na imenovanje i razrješenje organa rukovođenja javnih službi čiji je osnivač Glavni grad

 - daje saglasnost na statut javnih službi, na statusne promjene, povećanje i smanjenje glavnice, na plan razvoja i program rada i druge programske akte javnih službi i na imenovanje i razrješenje zamjenika gradonačelnika i glavnog administratora

 - donosi plan zaštite od požara

 - podnosi predlog za ocjenu ustavnosti zakona i drugih propisa

 - propisuje prekršaje za povrede propisa Glavnog grada

 - donosi odluku o naknadi za rad odbornika

 - donosi odluku o osnivanju Asocijacije opština za teritoriju Crne Gore

 - odlučuje o saradnji i udruživanju sa lokalnim zajednicama i asocijacijama drugih zemalja

 - donosi odluku o osnivanju međuopštinske zajednice

 - pokreće inicijativu za izmjene i dopune zakona i drugih propisa

 - vrši i druge poslove utvrđene zakonom i ovim statutom.

1. 6. Radna tijela

Član 49

Skupština obrazuje kao stalna radna tijela odbore i savjete, a komisije kao povremena radna tijela.

Za članove odbora Skupština imenuje odbornike Skupštine.

Za članove savjeta i komisija, pored odbornika, mogu se imenovati naučni i stručni radnici i predstavnici nevladinih organizacija, s tim da njihov broj ne može biti veći od polovine ukupnog broja članova radnih tijela.

Član 50

Stalna radna tijela razmatraju predloge odluka, drugih akata, kao i druga pitanja koja su na dnevnom redu Skupštine i o njima daju mišljenja i predloge.

Skupština može povjeriti odborima odlučivanje o određenim pitanjima u skladu sa zakonom.

Član 51

Povremena radna tijela osnivaju se radi razmatranja ili stručne obrade pojedinog pitanja, odnosno izrade predloga određenog akta.

Član 52

Odlukom o obrazovanju radnih tijela utvrđuje se djelokrug, način rada i odlučivanja radnih tijela, broj članova i druga pitanja od značaja za njihov rad.

Član 53

Radno tijelo ima predsjednika i određeni broj članova.

Sastav odbora odgovara stranačkoj strukturi Skupštine.

Odbornik može biti član jednog ili više radnih tijela.

1. 7. Akti Skupštine

Član 54

U vršenju poslova iz svog djelokruga, Skupština pored Statuta donosi: poslovnik, odluke, rješenja, zaključke, deklaracije, povelje, preporuke i druge akte.

1. 8. Postupak donošenja odluka i drugih akata

Član 55

Pravo predlaganja budžeta ima gradonačelnik.

Pravo predlaganja drugih odluka, propisa i opštih akata ima gradonačelnik, odbornik i najmanje 2000 punoljetnih građana koji imaju prebivalište na teritoriji Glavnog grada.

Član 56

O opštim aktima koje donosi Skupština sprovodi se javna rasprava u skladu sa zakonom i odlukom Skupštine kojom se uređuje pitanje učešća građana u vršenju javnih poslova.

Član 57

Odluka se može, izuzetno, donijeti po hitnom postupku.

Predlagač odluke dužan je da u obrazloženju predloga odluke navede razloge zbog kojih je neophodno da se odluka donese po hitnom postupku.

Član 58

Skupština može da odlučuje ako sjednici prisustvuje većina od ukupnog broja odbornika.

Skupština donosi odluke većinom glasova prisutnih odbornika.

Skupština, većinom glasova ukupnog broja odbornika, donosi: Statut, budžet, odluku o zaduživanju Glavnog grada, odluku o davanju saglasnosti za zaduživanje javnih službi čiji je osnivač, odluku kojom se utvrđuju materijalne obaveze građana, odluku o raspisivanju referenduma, odluku o izboru i razrješenju predsjednika Skupštine i odluku o proglašenju počasnim građaninom.

Odluke i drugi opšti akti stupaju na snagu osmog dana od dana objavljivanja.

Izuzetno, kada za to postoje razlozi utvrđeni u postupku donošenja, može se predvidjeti da odluka i drugi opšti akt stupa na snagu najranije danom objavljivanja.

Objavljivanje akata se vrši u "Službenom listu RCG - opštinski propisi" i na web sajtu Glavnog grada.

Na web sajtu Glavnog grada objavljuju se i pojedinačni akti (odluke o davanju saglasnosti na ugovore, izvještaje, informacije i druge materijale).

1. 9. Predsjednik Skupštine

Član 59

Skupština ima predsjednika.

Predsjednika Skupštine bira, na predlog jedne trećine odbornika, Skupština iz reda odbornika, većinom glasova ukupnog broja odbornika, na način i po postupku uređenim Poslovnikom Skupštine.

Predsjednik Skupštine bira se tajnim glasanjem.

Funkcija predsjednika je profesionalna.

Mandat predsjednika Skupštine traje koliko i mandat Skupštine.

Član 60

Predsjednik Skupštine predsjedava Skupštinom, rukovodi njenim radom, stara se o realizaciji odluka i drugih akata Skupštine, predstavlja Skupštinu, predlaže dnevni red, potpisuje akte Skupštine, koordinira rad radnih tijela, sarađuje sa gradonačelnikom, brine se o javnosti rada Skupštine i obavlja i druge poslove u skladu sa zakonom, ovim statutom i poslovnikom o radu.

U slučaju odsutnosti ili spriječenosti predsjednika, Skupštinom predsjedava odbornik kojeg odredi predsjednik Skupštine.

Član 61

Skupštinu saziva predsjednik Skupštine, u skladu sa zakonom.

Inicijativu za sazivanje Skupštine može podnijeti u pisanoj formi najmanje 2000 punoljetnih građana koji imaju prebivalište na teritoriji Glavnog grada.

Član 62

Inicijativa mora da sadrži pitanje koje treba razmatrati na Skupštini, razloge za sazivanje sjednice i da bude svojeručno potpisana od strane građana, sa naznačenim jedinstvenim matičnim brojem i adresom prebivališta.

Podnosilac inicijative, uz inicijativu dostavlja predlog akta koji će se razmatrati na Skupštini.

Predsjednik Skupštine je dužan sazvati Skupštinu u roku od 15 dana od dana podnošenja uredne inicijative.

Član 63

Predsjedniku Skupštine prestaje mandat prije isteka vremena na koje je izabran podnošenjem ostavke, razrješenjem i po sili zakona u slučajevima koji su predviđeni za gradonačelnika.

Član 64

Predsjednik Skupštine se razrješava ako:

 - ne obavlja poslove u skladu sa zakonom, Statutom i drugim aktima;

 - svojim ponašanjem naruši ugled funkcije koju vrši,

 - nastupi neki od slučajeva nespojivosti vršenja funkcije u smislu zakona

 - zloupotrijebi svoju funkciju

 - bude imenovan na drugu javnu funkciju

 - u drugim slučajevima kada Skupština ocijeni da je nepodoban za obavljanje funkcije.

Član 65

Predlog za razrješenje Predsjednika Skupštine može podnijeti najmanje 1/3 odbornika.

Član 66

Nakon podnošenja predloga, odbor nadležan za izbor i imenovanja preispituje osnovanost predloga, prikuplja podatke i utvrđuje činjenice od značaja za predlog i o tome izvještava Skupštinu u roku od 30 dana.

Predsjednik Skupštine ima pravo da se na sjednici izjasni o razlozima za razrješenje.

Skupština o razrješenju predsjednika Skupštine odlučuje većinom glasova ukupnog broja odbornika, tajnim glasanjem.

1. 10. Sekretar Skupštine

Član 67

Skupština ima sekretara.

Sekretara Skupštine imenuje Skupština, na predlog predsjednika Skupštine, većinom glasova prisutnih odbornika.

Mandat sekretara traje koliko i mandat Skupštine.

Za sekretara Skupštine može biti imenovano lice koje ima završen pravni fakultet, položen stručni ispit za rad u organima uprave i najmanje 5 godina radnog iskustva.

Sekretar Skupštine organizuje i stara se o obavljanju stručnih, administrativnih i drugih poslova za Skupštinu i njena radna tijela; priprema sjednice Skupštine i njenih radnih tijela; stara se o primjeni odredaba zakona, Statuta, Poslovnika Skupštine i drugih akata kojima se uređuje način rada Skupštine i njenih radnih tijela; organizuje i rukovodi Službom Skupštine; odgovoran je za vođenje zapisnika, stenograma, obradu akata Skupštine i za objavljivanje odluka i drugih opštih akata Skupštine; pomaže predsjedniku Skupštine u radu; vrši i druge poslove u skladu sa ovim statutom i aktima Skupštine.

Član 68

Sekretar odgovara Skupštini.

Sekretaru Skupštine prestaje mandat prije vremena na koje je imenovan: razrješenjem, raspuštanjem Skupštine, na lični zahtjev i u drugim slučajevima propisanim zakonom.

Sekretar Skupštine može biti razriješen ukoliko povjerene poslove ne obavlja na zakonit, efikasan i ekonomičan način.

Član 69

Predlog za razrješenje sekretara Skupštine mogu podnijeti: Predsjednik Skupštine i najmanje 1/3 odbornika.

Član 70

Kada Skupština utvrdi da postoje razlozi za razrješenje, razriješiće sekretara.

Član 71

Sekretar Skupštine ima pravo da se na sjednici Skupštine izjasni o razlozima za razrješenje.

2. Gradonačelnik

Član 71a

Gradonačelnik je izvršni organ Glavnog grada.

Gradonačelnika bira Skupština na vrijeme od četiri godine, većinom glasova ukupnog broja odbornika.

Isto lice može biti ponovo birano za gradonačelnika.

Član 72

Gradonačelnik:

 1. predstavlja i zastupa Glavni grad;

 2. predlaže propise i druge akte koje donosi Skupština, kao i način rješavanja pojedinih pitanja iz nadležnosti Skupštine;

 3. donosi odluku o pristupanju izradi lokalnih planskih dokumenata;

 4. stara se i odgovoran je za izvršavanje zakona, drugih propisa i opštih akata, kao i za sprovođenje strateških dokumenata od državnog značaja;

 5. stara se i odgovoran je za izvršavanje prenesenih i povjerenih poslova;

 6. utvrđuje organizaciju i način rada organa uprave Glavnog grada, po pribavljenom mišljenju glavnog administratora;

 7. imenuje i razrješava zamjenika gradonačelnika i glavnog administratora, uz saglasnost Skupštine;

 8. imenuje i razrješava direktore agencija, postavlja i razrješava menadžera;

 9. daje saglasnost na akte o unutrašnjoj organizaciji i sistematizaciji organa uprave Glavnog grada, stručnih i drugih službi;

 10. imenuje i razrješava starješinu organa uprave Glavnog grada, stručne i druge službe;

 11. usmjerava i usklađuje rad organa uprave Glavnog grada, javnih službi i agencija čiji je osnivač Glavni grad, radi efikasnijeg ostvarivanja njihovih funkcija i kvalitetnijeg pružanja javnih usluga, o čemu donosi odgovarajuće akte;

 12. vrši nadzor nad radom lokalne uprave Glavnog grada;

 13. utvrđuje smjernice za ostvarivanje planova i programa razvoja Glavnog grada, po pojedinim djelatnostima;

 14. prati sprovođenje programa razvoja i rada javnih službi čiji je osnivač Glavni grad i predlaže, odnosno preduzima mjere kojima se obezbjeđuju uslovi za njihovo funkcionisanje;

 15. daje saglasnost na akt kojim se utvrđuje broj i struktura zaposlenih u javnim službama koje se finansiraju iz budžeta Glavnog grada;

 16. podnosi Skupštini izvještaj o svom radu i radu organa uprave Glavnog grada i službi, najmanje jedanput godišnje;

 17. donosi akte iz svoje nadležnosti i akte o izvršavanju prenesenih i povjerenih poslova, ukoliko posebnim propisom nije drugačije uređeno;

 18. odgovoran je za izvršavanje odluka i drugih akata koje donosi Skupština i donosi akte za njihovo izvršavanje;

 19. donosi akte kojima obezbjeđuje izvršenje budžeta Glavnog grada;

 19a. vrši prenos prava svojine na građevinskom zemljištu Glavnog grada u slučaju dokompletiranja urbanističke parcele koja je u svojini pravnog ili fizičkog lica, u skladu sa zakonom i planom parcelacije, o čemu izvještava skupštinu na prvoj narednoj sjednici;

 19b. vrši prenos prava svojine na zemljištu na kome je izgrađen objekat bez građevinske dozvole, a koji je uklopljen u planski dokument (legalizacija objekta), u skladu sa zakonom, o čemu izvještava skupštinu na prvoj narednoj sjednici.

 20. stara se o racionalnom korišćenju imovine Glavnog grada;

 21. raspolaže sredstvima tekuće budžetske rezerve, u skladu sa odlukom Skupštine Glavnog grada;

 22. donosi odluku o ulaganjima, u skladu sa utvrđenom investicionom politikom;

 23. daje mišljenje o predlogu odluka i drugih akata koje Skupštini podnesu drugi predlagači;

 24. rješava sukob nadležnosti između organa uprave Glavnog grada, javnih službi i pravnih lica, kojima je odlukom Skupštine povjereno vršenje određenih poslova;

 25. odlučuje o izuzeću glavnog administratora, za postupanje u određenoj upravnoj stvari;

 26. vrši nadzor nad zakonitošću i cjelishodnošću rada Službe zaštite;

 27. obrazuje Savjet gradonačelnika;

 28. obrazuje stručna radna tijela za poslove iz svog djelokruga;

 29. donosi Poslovnik o svom radu;

 30. privremeno donosi akte iz nadležnosti Skupštine, u skladu sa zakonom;

 31. vrši raspored službenih zgrada i poslovnih zgrada na korišćenje organima uprave Glavnog grada i odlučuje o korišćenju, pribavljanju i otuđenju prevoznih sredstava za potrebe rada organa uprave Glavnog grada;

 32. vrši i druge poslove u skladu sa zakonom, ovim statutom i drugim opštim aktima.

2. 1. Savjet gradonačelnika

Član 73

Gradonačelnik obrazuje Savjet gradonačelnika.

Savjet gradonačelnika razmatra pitanja od interesa za razvoj Glavnog grada i daje predloge o:

 - razvojnim programima i projektima, prostornim i urbanističkim planovima,

 - budžetu i završnom računu,

 - opštim i drugim aktima kojima se utvrđuju prava i obaveze građana,

 - aktima o povjeravanju poslova gradskoj opštini,

 - izvještaju o radu organa uprave Glavnog grada i javnih službi i unapređenju i razvoju javnih službi, kvalitetu pružanja javnih usluga, i

 - o drugim pitanjima od značaja za razvoj Glavnog grada.

Savjet gradonačelnika čine: predsjednici gradskih opština, predsjednik Savjeta za razvoj i zaštitu lokalne samouprave Glavnog grada, predstavnik skupštinskog odbora za Statut i propise i određeni broj privrednika, naučnih i stručnih radnika.

Aktom o obrazovanju Savjeta uređuje se broj članova, način rada i druga pitanja od značaja za rad Savjeta.

Gradonačelnik saziva sjednice Savjeta po potrebi.

Sjednicom Savjeta predsjedava gradonačelnik.

Član 74

U vršenju poslova utvrđenih zakonom i ovim statutom, gradonačelnik donosi: odluke, uputstva, pravilnike, naredbe, rješenja i zaključke.

Odlukom se utvrđuje organizacija i način rada organa uprave Glavnog grada, utvrđuje nacrt planskog dokumenta, obrazuje Savjet gradonačelnika, odlučuje o imenovanju i razrješenju i uređuju pojedina pitanja u skladu sa ovlašćenjima utvrđenim zakonom ili drugim propisom.

Uputstvom se propisuje način rada i izvršavanja poslova organa uprave Glavnog grada i drugih subjekata koji vrše poslove od interesa za Glavni grad u izvršavanju zakona, odluka Skupštine i drugih propisa.

Pravilnikom se bliže razrađuju pojedina pitanja koja su uređena zakonom, odlukom Skupštine i drugim propisom.

Naredba se donosi radi rješavanja određene situacije koja ima opšti značaj u slučajevima kada je to zakonom ili drugim propisom predviđeno.

Rješenje se donosi za svaki pojedinačni slučaj kada se odlučuje o obrazovanju stručnih savjeta i komisija, rješava sukob nadležnosti, daje saglasnost na akta koja donose organi uprave Glavnog grada i drugi subjekti koji vrše poslove od javnog interesa i u drugim slučajevima u skladu sa zakonom.

Zaključkom se utvrđuju nacrti opštih akata koji se stavljaju na javnu raspravu, određuju zadaci organima uprave Glavnog grada i subjektima koji vrše poslove od javnog interesa, zauzimaju stavovi, odlučuje o odobravanju sredstava iz Budžeta Glavnog grada i o drugim pitanjima iz nadležnosti gradonačelnika o kojima se ne odlučuje drugim aktima.

Način i postupak izbora gradonačelnika

Član 74a

Kandidata za gradonačelnika može da predloži najmanje jedna četvrtina odbornika u Skupštini.

Predlog sadrži ime i prezime kandidata, kratku biografiju i obrazloženje kandidature, kao i pisanu izjavu kandidata da prihvata kandidaturu.

Predlog kandidata za gradonačelnika podnosi se predsjedniku Skupštine u pisanom obliku.

Predsjednik Skupštine dostavlja odbornicima sve primljene predloge kandidata za gradonačelnika.

O predlogu kandidata otvara se pretres.

Član 74b

Ako ima više predloga kandidata, predsjednik Skupštine utvrđuje listu kandidata.

Redosljed na listi kandidata utvrđuje se prema broju potpisa odbornika koji su podržali pojedinog kandidata.

Član 74c

Gradonačelnik se bira tajnim glasanjem.

Tajnim glasanjem za izbor gradonačelnika rukovodi predsjednik Skupštine, kome u radu pomaže sekretar Skupštine i dva odbornika koje Skupština, na predlog predsjednika Skupštine, izabere.

Odbornici iz stava 2 ovog člana ne mogu biti kandidati za gradonačelnika.

Član 74d

Tajno glasanje vrši se glasačkim listićima.

Na glasačkom listiću kandidati se navode redosljedom utvrđenim u listi kandidata. Ispred imena svakog kandidata stavlja se redni broj.

Glasački listići su iste veličine, oblika i boje i na svakom je utisnut pečat Skupštine.

Član 74e

Svaki odbornik, po pozivu, dobija glasački listić.

Pošto utvrdi da su odbornici dobili glasačke listiće, predsjednik Skupštine daje potrebna objašnjenja o načinu glasanja i određuje vrijeme glasanja.

Odbornik glasa zaokruživanjem rednog broja ispred imena kandidata za koga glasa.

Odbornik lično stavlja presavijen glasački listić u glasačku kutiju.

Član 74f

Po završenom glasanju pristupa se utvrđivanju rezultata glasanja.

Rezultat glasanja utvrđuje se na osnovu predatih glasačkih listića.

Predsjednik Skupštine objavljuje koliko je odbornika primilo glasački listić, koliko je odbornika glasalo, koliko je nevažećih glasačkih listića, koliko je pojedini kandidat dobio glasova i koji je kandidat izabran za gradonačelnika.

Član 74g

Nevažećim glasačkim listićem smatra se: nepopunjen glasački listić, listić na kome je zaokružen redni broj ispred imena više kandidata ili listić koji je popunjen tako da se ne može utvrditi za koga je odbornik glasao.

Član 74h

Ako nijedan kandidat za gradonačelnika nije dobio potrebnu većinu, glasanje se ponavlja između dva kandidata koji su dobili najveći broj glasova.

Ako ni u ponovljenom glasanju gradonačelnik nije izabran, ponavlja se postupak izbora.

Ako su za gradonačelnika predložena dva kandidata, a nijedan nije dobio potrebnu većinu glasova, ponavlja se postupak izbora.

U ponovnom postupku predlažu se novi kandidati.

Član 74i

Za gradonačelnika je izabran kandidat, koji je dobio većinu glasova ukupnog broja odbornika u Skupštini.

Gradonačelniku koji je izabran iz reda odbornika, izborom na funkciju gradonačelnika prestaje mandat odbornika.

2.2. Način i postupak razrješenja gradonačelnika

Član 75

Gradonačelniku prestaje mandat prije isteka vremena na koje je izabran: razrješenjem od strane Skupštine, razrješenjem od strane Vlade, podnošenjem ostavke i po sili zakona.

Prestanak mandata zbog podnošenja ostavke i po sili zakona, konstatuje se aktom Skupštine.

Član 76

Predlog za razrješenje gradonačelnika može da podnese najmanje jedna trećina odbornika u Skupštini.

Predlog se podnosi predsjedniku Skupštine u pisanom obliku.

Predlog mora sadržati razloge zbog kojih se predlaže razrješenje gradonačelnika prije isteka mandata, u skladu sa zakonom.

Predsjednik Skupštine podneseni predlog dostavlja odbornicima.

O predlogu za razrješenje se otvara pretres.

Član 77

Gradonačelnik ima pravo da se na sjednici Skupštine izjasni o podnijetom predlogu.

Skupština o predlogu za razrješenje gradonačelnika odlučuje u roku od 30 dana od dana podnošenja predloga, većinom glasova ukupnog broja odbornika.

Član 78

Briše se. (Odluka o izmjenama i dopunama Statuta Glavnog Grada, "Sl. list CG - OP", br. 39/10)

3. Zamjenik gradonačelnika

Član 79

Gradonačelnik ima dva zamjenika.

Zamjenika gradonačelnika imenuje i razrješava gradonačelnik, uz saglasnost Skupštine.

Zamjenik gradonačelnika zamjenjuje gradonačelnika u slučaju njegove odsutnosti ili spriječenosti i vrši druge poslove koje mu gradonačelnik povjeri.

Mandat zamjenika gradonačelnika traje koliko i mandat gradonačelnika.

Član 80

Zamjeniku gradonačelnika prestaje mandat: prestankom mandata gradonačelniku, podnošenjem ostavke, razrješenjem i u slučajevima u kojima gradonačelniku prestaje mandat po sili zakona.

Član 81

Zamjenik gradonačelnika može biti razriješen:

 - ukoliko svojim ponašanjem naruši ugled funkcije koju vrši,

 - ako poslove iz člana 79 stav 3 ne obavlja u skladu sa Statutom i drugim aktima, odnosno ako ih obavlja neblagovremeno ili nesavjesno.

U slučaju iz stava 1 alineja 2 ovog člana, gradonačelnik će pismeno ukazati na učinjene propuste i nepravilnosti u radu i odrediti rok u kojem je zamjenik gradonačelnika dužan da ih otkloni.

Ako zamjenik gradonačelnika ne postupi po upozorenju, gradonačelnik će ga razriješiti funkcije, uz saglasnost Skupštine.

IX - GRADSKA UPRAVA I JAVNE SLUŽBE

1. Organi uprave Glavnog grada i javne službe

Član 82

Za vršenje zakonom utvrđenih poslova lokalne uprave obrazuju se organi uprave Glavnog grada, kao sekretarijati, uprave, direkcije, biroi, kancelarije i dr.

Za pružanje javnih usluga koje su nezamjenljiv uslov života građana, osnivaju se javne službe - javne ustanove, javna preduzeća i drugi oblici organizovanja u skladu sa zakonom.

Za vršenje stručnih poslova koji zahtijevaju posebna znanja osniva se Agencija.

Pored organa i službi iz stava 1 ovog člana Glavni grad ima: Službu Glavnog administratora; Službu Skupštine; Komunalnu policiju; Službu zaštite i Informacioni centar.

2. Način vršenja nadzora

Član 83

Uprava Glavnog grada vrši upravni nadzor, i to:

 - nadzorom nad zakonitošću akata javnih službi kojima se rješava o pravima, obavezama i pravnim interesima građana i pravnih lica;

 - nadzorom nad zakonitošću i cjelishodnošću rada javnih službi,

 - inspekcijskim nadzorom.

Nadzor iz stava 1 ovog člana organi vrše preko ovlašćenih službenika i inspektora, odnosno komunalne policije, u skladu sa zakonom i opštim aktima.

3. Glavni administrator

Član 84

Glavnog administratora imenuje gradonačelnik, uz saglasnost Skupštine, na osnovu javnog oglašavanja na vrijeme od četiri godine.

Za glavnog administratora može biti imenovano lice koje ima završen pravni fakultet, položen ispit za rad u državnim organima i najmanje pet godina radnog iskustva.

Glavni administrator:

 - rješava u drugostepenom upravnom postupku,

 - koordinira rad organa uprave Glavnog grada i službi,

 - stara se o zakonitosti, efikasnosti i ekonomičnosti njihovog rada,

 - daje stručna uputstva i instrukcije o načinu postupanja u vršenju poslova,

 - daje mišljenje na akt o unutrašnjoj organizaciji i sistematizaciji poslova organa uprave Glavnog grada i službi, i

 - vrši druge poslove koje mu povjeri gradonačelnik.

Glavni administrator ima službu.

Glavni administrator za svoj rad i rad svoje službe odgovara gradonačelniku i Skupštini.

Član 84a

Glavnom administratoru prestaje mandat prije vremena na koje je imenovan razrješenjem, na lični zahtjev i u drugim slučajevima propisanim zakonom.

Glavni administrator može biti razriješen dužnosti ukoliko ne vrši ili nesavjesno vrši poslove iz člana 84.

Kada gradonačelnik utvrdi da postoje razlozi za razrješenje, predložiće Skupštini davanje saglasnosti na razrješenje glavnog administratora.

U postupku razrješenja glavni administrator ima pravo da se na sjednici Skupštine izjasni o razlozima razrješenja.

4. Starješine organa uprave Glavnog grada

Član 85

Radom organa uprave Glavnog grada rukovodi starješina organa.

Starješina organa se postavlja na osnovu javnog konkursa, na vrijeme od četiri godine.

Starješina organa za svoj rad i rad organa uprave kojim rukovodi odgovara gradonačelniku.

Starješina organa donosi akt o unutrašnjoj organizaciji i sistematizaciji poslova, uz saglasnost gradonačelnika, odlučuje o izboru i raspoređivanju službenika i namještenika i vrši druge poslove u skladu sa zakonom, Statutom i drugim aktima.

Član 86

Briše se. (Odluka o izmjenama i dopunama Statuta Glavnog Grada, "Sl. list CG - OP", br. 39/10)

Član 87

Starješina organa odgovoran je za zakonitost, efikasnost i ekonomičnost rada organa kojim rukovodi.

Starješina organa u izvršavanju poslova dužan je da se pridržava zakona i ovog statuta.

O stanju u upravnoj oblasti kojom rukovodi, starješina organa podnosi izvještaj gradonačelniku najmanje dva puta godišnje.

Član 88

Ako se na osnovu izvještaja iz člana 87 utvrdi da stanje u upravnoj oblasti ne zadovoljava, gradonačelnik će razriješiti starješinu organa.

U postupku pokrenutom za razrješenje starješina organa ima pravo da se u pisanom obliku izjasni o razlozima navedenim za razrješenje.

Menadžer

Član 88a

Glavni grad ima menadžera.

Menadžer koordinira rad na pripremi i realizaciji razvojnih programa i projekata kojima se: podstiče ekonomski razvoj, obezbjeđuje zaštita životne sredine, održivi razvoj, podstiču preduzetničke inicijative, privatno-javna partnerstva i iniciraju izmjene propisa u cilju stvaranja podsticajnog ambijenta za razvoj lokalne samouprave.

Menadžera postavlja i razrješava gradonačelnik.

Menadžer se postavlja na osnovu javnog oglašavanja na neodređeno vrijeme.

Menadžer ima službu.

Menadžer najmanje jedanput godišnje podnosi izvještaj o svom radu gradonačelniku.

Menadžer odgovara za svoj rad gradonačelniku.

5. Lokalni službenici i namještenici

Član 89

Zaposleni u organima uprave Glavnog grada su lokalni službenici i namještenici.

Lokalni službenici i namještenici zapošljavaju se na osnovu javnog oglašavanja.

X - GRADSKE OPŠTINE

1. Organi i poslovi gradske opštine

Član 90

Organi gradske opštine su: skupština gradske opštine i predsjednik gradske opštine.

Statutarnom odlukom, za vršenje poslova lokalne uprave, obrazuje se jedinstveni organ lokalne uprave gradske opštine.

Član 91

Skupština gradske opštine, predsjednik gradske opštine i jedinstveni organ lokalne uprave imaju pečat.

Pečat Gradske opštine Tuzi, njenih organa i jedinstvenog organa lokalne uprave, ispisuje se i na albanskom jeziku.

Na izradu, upotrebu i korišćenje pečata iz stava 1 primjenjivaće se propisi Glavnog grada koji uređuju ovo pitanje.

Član 92

Gradska opština i organi gradske opštine vrše poslove u skladu sa Zakonom, Statutom i statutarnom odlukom.

Član 93

Pored poslova utvrđenih Zakonom Skupština može povjeriti gradskoj opštini obavljanje i drugih poslova.

Predlog akta o povjeravanju poslova može Skupštini podnijeti gradonačelnik i skupština gradske opštine.

Aktom o povjeravanju određuju se poslovi, način i uslovi njihovog izvršavanja, sredstva za izvršavanje poslova, broj izvršilaca, odgovornost za izvršenje poslova i druga pitanja u vezi sa vršenjem povjerenih poslova.

O predlogu iz prethodnog stava izjašnjava se Savjet gradonačelnika.

Član 94

Na akt o organizaciji i sistematizaciji jedinstvenog organa lokalne uprave gradske opštine, u dijelu koji se odnosi na povjerene poslove, saglasnost daje gradonačelnik.

XI - MJESNA SAMOUPRAVA

Član 95

Na području Glavnog grada osniva se mjesna zajednica kao oblik mjesne samouprave preko koje građani učestvuju u odlučivanju o poslovima od neposrednog interesa, u skladu sa zakonom, Statutom i posebnom odlukom Skupštine.

Član 96

Pored poslova utvrđenih Zakonom, u mjesnim zajednicama građani odlučuju i učestvuju u odlučivanju o ostvarivanju lokalnih potreba i interesa, u oblastima koje se odnose na: utvrđivanje programa i planova razvoja mjesne zajednice; pripremu programa snabdijevanja vodom na seoskom području; predloga za sanaciju deponije komunalnog otpada; zaštitu i namjensko korišćenje javnih površina; predloge za dodatno uređenje saobraćaja (saobraćajna signalizacija, uređenje prilaza i dr.); učešće u izgradnji i održavanju lokalnih i nekategorisanih puteva; organizovanje i sprovođenje mjera za sprečavanje i otklanjanje posljedica od elementarnih nepogoda; stvaranje uslova za rad kulturnih i sportskih institucija i održavanje manifestacija u ovim oblastima; vaninstitucionalnu brigu o starim licima i druga pitanja od interesa za život i rad lokalnog stanovništva.

Mjesna zajednica vrši i poslove uprave koji su joj povjereni.

Uslovi osnivanja, poslovi, organi i postupak izbora, organizacija i rad organa, način odlučivanja, finansiranje i druga pitanja od značaja za rad mjesne zajednice uređuju se posebnom odlukom.

Na odluku o osnivanju mjesne zajednice na području gradske opštine saglasnost daje skupština gradske opštine.

Član 97

Radi ostvarivanja zajedničkih potreba i interesa građana u oblastima iz člana 96 Statuta, više teritorijalno povezanih, razvojno i ekonomski upućenih mjesnih zajednica mogu osnovati Mjesni centar.

Inicijativu za osnivanje Mjesnog centra može pokrenuti Savjet jedne ili više teritorijalno povezanih, razvojno i ekonomski međusobno upućenih mjesnih zajednica.

Inicijativa za osnivanje Mjesnog centra sadrži: naziv i sjedište, razloge za osnivanje, način finansiranja, kao i druga pitanja od značaja za rad Mjesnog centra.

Član 97a

Mjesni centar osniva se odlukom Skupštine.

Odluka o osnivanju Mjesnog centra sadrži:

 - naziv i sjedište,

 - organe Mjesnog centra,

 - vrstu, obim i način obavljanja poslova,

 - način finansiranja,

 - odgovornost za vršenje poslova,

 - javnost rada,

 - način predstavljanja i zastupanja Mjesnog centra do izbora organa Mjesnog centra,

 - druga pitanja od značaja za rad Mjesnog centra.

Član 97b

Organi Mjesnog centra su: Savjet Mjesnog centra i predsjednik Savjeta Mjesnog centra.

Broj članova Savjeta Mjesnog centra utvrđuje se odlukom Skupštine o osnivanju Mjesnog centra.

U Savjet Mjesnog centra svaka mjesna zajednica koja je ušla u sastav Mjesnog centra ima najmanje po jednog predstavnika.

Članove Savjeta Mjesnog centra biraju i razrješavaju savjeti mjesnih zajednica sa područja za koje se osniva Mjesni centar.

Član 97c

Savjet Mjesnog centra ima predsjednika, koji predstavlja Mjesni centar, predsjedava sjednicama Savjeta i koordinira realizaciju utvrđenih planova i programa.

Predsjednika Savjeta Mjesnog centra bira Savjet iz reda svojih članova.

Na pitanja koja se tiču postupka, načina izbora i razrješenja članova Savjeta Mjesnog centra i predsjednika Savjeta Mjesnog centra, shodno se primjenjuju odredbe propisa o mjesnim zajednicama.

Član 97d

Savjet Mjesnog centra ima sekretara.

Sekretara Mjesnog centra imenuje Savjet Mjesnog centra.

Savjet Mjesnog centra može da obrazuje stručnu službu za vršenje stručnih, administrativnih, tehničkih i drugih poslova za potrebe Mjesnog centra.

Stručnom službom rukovodi sekretar Mjesnog centra.

Član 97e

Za obavljanje određenih poslova iz nadležnosti državne i lokalne uprave, a naročito kad se tiču ostvarivanja prava i potreba građana, organi lokalne i državne uprave mogu organizovati rad u Mjesnom centru, u skladu sa zakonom.

XII - UČEŠĆE GRAĐANA U OSTVARIVANJU LOKALNE SAMOUPRAVE

Član 98

Oblici učešća lokalnog stanovništva u ostvarivanju lokalne samouprave utvrđeni su zakonom i ovim statutom.

Organi uprave Glavnog grada i organ lokalne uprave gradske opštine su obavezni, na zahtjev građana, pružiti stručnu pomoć, u pogledu ostvarivanja njihovog prava na učešće u ostvarivanju lokalne samouprave.

Način i postupak učešća građana u vršenju javnih poslova uređuje se posebnom odlukom Skupštine.

1. Inicijativa

Član 99

Građani imaju pravo da pokrenu inicijativu pred nadležnim organima radi razmatranja i odlučivanja o određenim pitanjima od interesa za lokalno stanovništvo u skladu sa zakonom, a naročito:

 - utvrđivanja linija u gradskom i prigradskom saobraćaju;

 - izgradnji, proširivanju i uređenju groblja;

 - asfaltiranje puteva;

 - pružanju komunalnih usluga;

 - razvoj i zaštita životne sredine;

 - za bolje informisanje;

 - za utvrđivanje dužine radnog vremena u ugostiteljskim objektima;

 - zaštiti spomenika i spomen obilježja;

 - razvoj sporta;

 - razvoj kulture i umjetnosti;

 - zaštitu od buke;

 - izgradnju infrastrukturnih objekata;

 - i druga pitanja za koja se može podnijeti građanska žalba i peticija.

O podnijetoj inicijativi nadležni organ je dužan da zauzme stav i u roku od 30 dana o tome obavijesti podnosioca inicijative.

Ako organ ne postupi po inicijativi, podnosilac inicijative može da se obrati gradonačelniku ili Skupštini.

2. Građanska inicijativa

Član 100

Građani imaju pravo da pokrenu pred organima lokalne samouprave građansku inicijativu o sljedećim pitanjima:

 - utvrđivanje poreza;

 - planiranja i uređenja prostora;

 - uređivanja i korišćenja građevinskog zemljišta;

 - javni prevoz putnika u gradskom i prigradskom saobraćaju;

 - socijalne i dječje zaštite;

 - postavljanje privremenih objekata;

 - i o drugim pitanjima čije uređivanje je u nadležnosti Glavnog grada.

Član 101

Za pokretanje građanske inicijative iz člana 100 ovog statuta, potrebno je obezbijediti najmanje 1000 potpisa građana, sa matičnim brojem, koji imaju prebivalište na teritoriji Glavnog grada.

Urednost podnijete inicijative u pogledu broja potpisnika cijeni organ nadležan za poslove uprave, a njenu sadržinu ocjenjuje radno tijelo Skupštine nadležno za pitanja koja su predmet inicijative.

Neuredna inicijativa se vraća podnosiocu na dopunu.

Podnosilac inicijative je dužan da istu dopuni u roku od 30 dana.

Ukoliko podnosilac građanske inicijative, u ostavljenom roku ne otkloni utvrđene nedostatke, Skupština će odbaciti građansku inicijativu.

Skupština je dužna da se o podnijetoj inicijativi izjasni u roku od 60 dana.

Član 102

Skupština je dužna da na sjednici Skupštine na kojoj se razmatra inicijativa omogući prisustvo predstavnika podnosioca inicijative.

Po građanskoj inicijativi Skupština odlučuje zaključkom.

Skupština zaključkom prihvata ili ne prihvata građansku inicijativu.

Kada Skupština prihvati građansku inicijativu određuje zadatke nadležnim organima.

Ako Skupština ne prihvati građansku inicijativu, o pitanju o kojem se pokrenula građanska inicijativa, može se raspisati referendum u roku od 90 dana od dana odlučivanja po inicijativi.

O podnijetoj građanskoj inicijativi o pitanjima koja su od značaja za građane gradske opštine, nadležni organ pribavlja mišljenje skupštine gradske opštine.

3. Zbor građana

Član 103

Zbor građana saziva nadležni organ mjesne zajednice po sopstvenoj inicijativi ili na predlog građana sa područja za koje se organizuje zbor.

Zbor građana može sazvati predsjednik Skupštine i gradonačelnik radi dobijanja mišljenja građana o pojedinim pitanjima od lokalnog interesa i odbornik u Skupštini opštine koji je upisan u birački spisak područja za koje se organizuje zbor, radi pribavljanja mišljenja o određenom pitanju od strane građana.

Zbor građana saziva se javnim upućivanjem poziva najmanje 7 dana prije održavanja zbora.

Poziv se objavljuje u sredstvima informisanja i ističe na oglasnoj tabli mjesne zajednice i Skupštine Glavnog grada, a može se objaviti i na javnim objektima, drugim oglasnim mjestima, ulaznim vratima stambenih zgrada i na drugi pogodan način.

Član 104

Zahtjev za sazivanje zbora građana mora sadržati u pismenoj formi obrazložen predlog pitanja koje zbor treba da razmatra.

Ukoliko zahtjev za sazivanje zbora podnose građani, zahtjev mora sadržati ime i prezime građana, adresu, svojeručni potpis i jedinstveni matični broj.

Član 105

Broj građana potreban za sazivanje i rad zbora za područje za koje se zbor saziva odrediće se odlukom kojom se uređuje osnivanje i rad mjesnih zajednica.

Član 106

Zbor građana odlučuje većinom glasova prisutnih građana.

Član 107

Građani na zboru:

 - daju predloge organima Glavnog grada u vezi sa pripremom programa i planova razvoja Glavnog grada, zaštitom prostora od bespravne gradnje i očuvanjem životne sredine,

 - pokreću inicijative i predloge za osnivanje mjesnih zajednica i promjenu granica mjesnih zajednica, donose odluku o osnivanju mjesne zajednice i razmatraju druga pitanja od značaja za lokalno stanovništvo u skladu sa zakonom, statutom i odlukom Skupštine.

Član 108

Odredbe ovog statuta koje se odnose na zbor građana shodno se primjenjuju na gradsku opštinu.

4. Gradski referendum

Član 109

Gradski referendum raspisuje se radi prethodnog izjašnjavanja građana o osnivanju novih opština, ukidanju ili spajanju postojećih i promjeni sjedišta Glavnog grada.

Gradski referendum može se raspisati i za:

 1. izgradnju kapitalnih investicija;

 2. uvođenje samodoprinosa;

 3. promjenu imena grada;

 4. pitanja o simbolima grada (himna, zastava, grb, praznik);

 5. druga pitanja kada to ocijeni Skupština.

Gradski referendum Skupština može raspisati i kada ocijeni da građani treba da odluče o nekom pitanju od vitalnog značaja za Glavni grad.

Gradski referendum se može raspisati za teritoriju Glavnog grada ili za pojedine njegove djelove.

Odluka na referendumu je donijeta ako je za nju glasala većina građana koji su glasali, pod uslovom da je na referendum izašla većina od ukupnog broja građana koji imaju biračko pravo.

Član 110

Predlog za raspisivanje gradskog referenduma mogu podnijeti gradonačelnik najmanje 1/3 odbornika ili najmanje 5% birača.

5. Mjesni referendum

Član 111

Mjesni referendum se može raspisati za područje mjesne zajednice i mjesnog koordinacionog centra.

Mjesni referendum se može raspisati o sljedećim pitanjima:

 1. uvođenju mjesnog samodoprinosa;

 2. izgradnji objekata od mjesnog interesa;

 3. drugim pitanjima od interesa za građane sa tog područja.

Član 112

Odluku o raspisivanju mjesnog referenduma donosi Skupština Glavnog grada na predlog najmanje 5% birača sa područja Glavnog grada za koje se predlaže raspisivanje referenduma.

Skupština gradske opštine može raspisati mjesni referendum za područje gradske opštine, odnosno pojedine njene cjeline, na predlog najmanje 5% birača sa područja za koje se predlaže raspisivanje referenduma.

Član 113

Mjesni referendum je uspio pod uslovima koji su propisani za gradski referendum.

Član 114

Građani se mogu o određenim pitanjima izjašnjavati pisanim putem i putem anketa i upitnika.

6. Samodoprinos

Član 115

O uvođenju samodoprinosa građani odlučuju na referendumu.

Inicijativu za uvođenje samodoprinosa mogu podnijeti: najmanje 1/3 odbornika, gradonačelnik, predsjednik gradske opštine ili 5% građana koji imaju biračko pravo sa područja za koje se odlučuje o uvođenju samodoprinosa.

Uz inicijativu za uvođenje samodoprinosa podnosi se program kojim se utvrđuju izvori, namjena i način obezbjeđivanja ukupnih finansijskih sredstava za realizaciju samodoprinosa.

Po podnijetoj inicijativi za uvođenje samodoprinosa odlučuje Skupština Glavnog grada, odnosno skupština gradske opštine većinom glasova ukupnog broja odbornika.

Odluka o uvođenju samodoprinosa se smatra donijetom kada se za nju na referendumu izjasni većina od ukupnog broja građana koji imaju biračko pravo i prebivalište na teritoriji na kojoj se sredstva prikupljaju, kao i građani koji nemaju biračko pravo i prebivalište na području na kojem se sredstva prikupljaju, ako na tom području imaju nepokretnu imovinu.

U slučaju iz prethodnog stava, Skupština Glavnog grada, odnosno skupština gradske opštine utvrđuje da je donijeta odluka o uvođenju samodoprinosa.

Odluka o uvođenju samodoprinosa sadrži: namjenu, područje, vrijeme za koje se uvodi samodoprinos, ukupan iznos sredstava koja se prikupljaju, obveznike samodoprinosa, lica koja se oslobađaju obaveze, visinu samodoprinosa, način obračunavanja i ostvarivanja nadzora građana nad namjenskim korišćenjem sredstava i druga pitanja od značaja za uvođenje samodoprinosa.

7. Drugi oblici izjašnjavanja građana

Član 116

Svako ima pravo da podnese peticiju, predlog i građansku žalbu.

Član 117

Peticiju, predlog i građansku žalbu mogu podnijeti građani, pravna lica i drugi subjekti u slučaju:

 1. povrede prava na lokalnu samoupravu,

 2. da Glavni grad ne obezbijedi zaštitu manjinskih prava i sloboda,

 3. da organ uprave Glavnog grada i javne službe ne obezbjeđuju efikasnost i zakonitost rada,

 4. da se organi uprave Glavnog grada i javne službe ne pridržavaju kodeksa i standarda postupanja sa građanima,

 5. da organi lokalne samouprave i javne službe ne obezbjeđuju javnost i transparentnost svog rada,

 6. mita ili korupcije.

Član 118

Peticija, predlog i građanska žalba podnosi se Skupštini Glavnog grada, u slučajevima utvrđenim u članu 117 stav 1, tačka 1 i 2 ovog statuta, i gradonačelniku u slučajevima utvrđenim u članu 117 stav 1, tačka 3,4,5 i 6 ovog statuta.

Član 119

O pitanjima iz nadležnosti gradske opštine može se podnijeti peticija, predlog i građanska žalba nadležnom organu gradske opštine u skladu sa statutarnom odlukom.

Član 120

Peticija, predlog i građanska žalba se podnose u pisanoj formi i mora biti uredno potpisana.

Organ kojem je peticija, predlog i građanska žalba podnijeta, preko nadležnih organa i službi, prikuplja potrebne podatke i obavještenja od značaja za odlučivanje po istim.

Organ nadležan za odlučivanje po peticiji, predlogu i građanskoj žalbi je obavezan donijeti odluku, odnosno obavijestiti podnosioca, u roku od 30 dana od dana prijema.

XIII - MEĐUSOBNI ODNOSI I SARADNJA

Član 121

Glavni grad ostvaruje saradnju sa drugim gradovima i opštinama u zemlji i inostranstvu u oblastima od zajedničkog interesa u skladu sa Ustavom i zakonom.

Odluku o saradnji iz stava 1 ovog člana donosi Skupština Glavnog grada.

Gradske opštine međusobno sarađuju sa opštinama u Crnoj Gori i opštinama drugih država, radi ostvarivanja zajedničkih interesa u oblasti lokalne samouprave.

XIV - ODNOSI ORGANA LOKALNE SAMOUPRAVE I NEVLADINIH ORGANIZACIJA

Član 122

Pored oblika saradnje utvrđenih zakonom, organi lokalne samouprave sarađuju sa nevladinim organizacijama, i to:

 - obezbjeđivanjem tzv. "prazne stolice" u Skupštini;

 - dostupnošću radnih verzija, nacrta i predloga opštih akata, planova i programa razvoja i izvještaja o radu organa i javnih službi neposrednim uvidom i putem internet prezentacije;

 - informisanjem putem biltena i elektronskim putem;

 - pozivanjem i prisustvovanjem na press konferencijama;

 - finansiranjem projekata nevladinih organizacija od značaja za lokalnu zajednicu.

Posebnom odlukom Skupštine urediće se postupak raspodjele budžetskih sredstava namijenjenih za finansiranje projekata nevladinih organizacija.

Član 123

Predstavnik nevladine organizacije može da učestvuje u radu sjednice Skupštine, na način i po postupku uređenim Poslovnikom Skupštine.

Član 124

Predstavnik nevladinih organizacija dužan je poštovati Statut i Poslovnik Skupštine.

Član 125

Gradonačelnik će, najmanje jedanput godišnje, organizovati radni sastanak predsjednika klubova odbornika i predstavnika lokalnih nevladinih organizacija u cilju unapređenja dalje saradnje.

Gradonačelnik će, najmanje jedanput godišnje, organizovati radni sastanak glavnog administratora, starješina organa i javnih službi i predstavnika nevladinog sektora u cilju razmatranja dostignutog stepena i unapređenja dalje saradnje.

Član 126

Odnosi organa gradske opštine i nevladinih organizacija bliže će se urediti statutarnom odlukom.

XV - JAVNOST I TRANSPARENTNOST RADA

Član 127

Javnost i transparentnost rada organa uprave Glavnog grada, organa uprave gradske opštine i javnih službi obezbjeđuje se slobodnim pristupom informacijama i podacima; učešćem građana u vršenju javnih poslova; objavljivanjem odluka u sredstvima javnog informisanja i na drugi način u skladu sa zakonom i propisom Skupštine.

Član 128

Javnost i transparentnost rada organa uprave Glavnog grada i javnih službi se obezbjeđuje omogućavanjem građanima da dostave sugestije, predloge i primjedbe na rad organa i službi (veb sajt, kutija sugestija, dežurni telefon i dr.).

Član 129

U cilju obezbjeđivanja javnosti i transparentnosti rada organa lokalne samouprave, predsjednik Skupštine, gradonačelnik i glavni administrator, a za gradske opštine predsjednik skupštine i predsjednik gradske opštine dužni su najmanje jedanput tromjesečno putem lokalnih medija ili na drugi pogodan način informisati građane o aktivnostima organa u proteklom i planiranim aktivnostima u narednom periodu.

XVI - SAVJET ZA RAZVOJ I ZAŠTITU LOKALNE SAMOUPRAVE

Član 130

Savjet za razvoj i zaštitu lokalne samouprave je samostalno i nezavisno tijelo Glavnog grada.

Savjet bira Skupština.

Članovi Savjeta su istaknuti i ugledni građani, stručnjaci iz sljedećih oblasti: lokalne samouprave, urbanizma i prostornog planiranja, strateškog planiranja, privrede i društvenih djelatnosti.

Aktom o osnivanju Savjeta, bliže se uređuju prava i dužnosti, sastav, način izbora i rada Savjeta i druga pitanja od značaja za njegovo funkcionisanje.

Član 131

Briše se. (Odluka o izmjenama i dopunama Statuta Glavnog Grada, "Sl. list CG - OP", br. 39/10)

Član 132

Briše se. (Odluka o izmjenama i dopunama Statuta Glavnog Grada, "Sl. list CG - OP", br. 39/10)

Član 133

Briše se. (Odluka o izmjenama i dopunama Statuta Glavnog Grada, "Sl. list CG - OP", br. 39/10)

Član 134

Briše se. (Odluka o izmjenama i dopunama Statuta Glavnog Grada, "Sl. list CG - OP", br. 39/10)

Član 135

Briše se. (Odluka o izmjenama i dopunama Statuta Glavnog Grada, "Sl. list CG - OP", br. 39/10)

XVII - IZMJENE STATUTA

Član 136

Postupak za izmjene i dopune Statuta pokreće se Predlogom odluke o izmjeni i dopuni Statuta.

Predlog iz stava 1 ovog člana može podnijeti gradonačelnik, odbornik i najmanje 5000 birača upisanih u birački spisak Glavnog grada.

Odluku o izmjeni Statuta donosi Skupština većinom glasova ukupnog broja odbornika.

Član 137

Promjena Statuta vrši se odlukom.

XVIII - PRELAZNE I ZAVRŠNE ODREDBE

Član 138

Konstitutivna sjednica skupštine gradske opštine izabrane u skladu sa Zakonom o Glavnom gradu, saziva se u roku od 15 dana od dana izbora odbornika.

Sjednicu skupštine saziva predsjednik Opštine Podgorica, a predsjedava najstariji odbornik, do izbora predsjednika skupštine gradske opštine.

Član 139

Stupanjem na snagu ovog Statuta prestaje da važi Poglavlje V Statuta Opštine Podgorica ("Službeni list RCG - opštinski propisi", br. 15/94 i 25/95), "Organizacija i rad organa Opštine" i Statut Opštine Podgorica ("Službeni list RCG - opštinski propisi", broj 19/04).

Član 140

Propisi čije je donošenje propisano ovim statutom, donijeće se, odnosno uskladiti u roku od šest mjeseci od dana stupanja na snagu ovog statuta.

Do donošenja propisa iz stava 1 ovog člana, primjenjivaće se postojeći propisi, ukoliko nijesu u suprotnosti sa ovim statutom.

Član 141

Ovaj statut stupa na snagu osmog dana od dana objavljivanja u "Službenom listu RCG - opštinski propisi", a primjenjivaće se od prvih narednih izbora za odbornike u Skupštinu Glavnog grada i izbora gradonačelnika, u skladu sa zakonom.

ODREDBE KOJE NIJESU UŠLE U PREČIŠĆEN TEKST

ODLUKA O IZMJENAMA I DOPUNAMA STATUTA GLAVNOG GRADA

("Službeni list Crne Gore - opštinski propisi", br. 039/10 od 03.12.2010)

Član 42

Propisi i drugi akti čije je donošenje propisano ovom odlukom, donijeće se, odnosno uskladiti najkasnije u roku od šest mjeseci, od dana stupanja na snagu ove odluke.

Do donošenja propisa iz stava 1 ovog člana primjenjivaće se postojeći propisi, ukoliko nijesu u suprotnosti sa ovom odlukom.

Član 43

Ova odluka stupa na snagu osmog dana od dana objavljivanja u "Službenom listu CG - Opštinski propisi", a odredbe kojima su uređeni način i postupak izbora i razrješenja gradonačelnika primjenjivaće se od isteka mandata gradonačelnika Glavnog grada, u skladu sa zakonom.